title: Lajos Kassák

text: Kassák oli Wienissä aktiivinen kulttuurivaikuttaja ja kokeili muun muassa de stijl -tyylin hengessä plastisia muotoja. Hän julkaisi lehdessään myös muun muassa Theo van Doesburgin kirjoituksia, ja toisaalta Kassákin töitä julkaistiin de stijl -liikkeen lehdessä. Kassák muutti takaisin Budapestiin 1926 ja alkoi julkaista Dokumentum-nimistä lehteä. Se oli lyhytaikainen, mutta vuosina 1928–1939 hän julkaisi Munka-lehteä ja organisoi sosialistista nuorten työläisten, intellektuellien, taidemaalareiden ja dokumenttivalokuvaajien Munka-Kört-ryhmää. Ryhmä kiellettiin 1934, mutta lehteä pystyttiin julkaisemaan vuoteen 1939.


title: Lajos Kassák

text: Toisen maailmansodan jälkeen Kassák toimi Unkarin politiikassa ja oli uskonto- ja opetusministerin neuvoa-antavan elimen taideneuvoston varapuheenjohtaja. Hän edusti vuonna 1947 Unkarin sosiaalidemokraattisen puoluetta parlamentissa. Kassák kuului Európai Iskolaan ja toimitti kirjallisuuslehtiä Alkotás ja Kortárs. Hän joutui kuitenkin jättämään Budapestin poliittisista syistä ja eli ulkomailla 1949–1956. Tällöin hän keskittyi jälleen kuvataiteeseen ja julkaisi muun muassa piirroksia. Kassákilla oli vuosina 1960–1967 useita näyttelyitä ulkomailla. Hän kuoli 80-vuotiaana vuonna 1967.


title: Supersuckers

text: Supersuckers on yhdysvaltalainen rockyhtye, joka perustettiin Tucsonissa, Arizonassa vuonna 1998. Yhtye kuvailee itseään "maailman parhaaksi rock and roll-yhtyeeksi. Yhtyeen musiikkissa on country ja southern rock vaikutteita.


title: Supersuckers

text: Supersuckers on tehnyt yhteistyötä muun muassa Willie Nelsonin, Steve Earlen, Kelley Dealin, The Breedersin ja Pearl Jamin Eddie Vedderin kanssa. He ovat esiintyneet Jay Lenon "The Tonight Show":ssa. Yhtye on ollut kiertueella muun muassa seuraavien artistien kanssa: Mudhoney, Social Distortion, Bad Religion, The Ramones, Motörhead, Flogging Molly, Toadies, Supagroup, Butthole Surfers, The Reverend Horton Heat, New York Dolls, The Dwarves, White Zombie ja Nashville Pussy.


Super Smash Bros. for Nintendo 3DS & Wii U (大乱闘スマッシュブラザーズ for Nintendo 3DS / Wii U "Dairantō Sumasshu Burazāzu fō Nintendō Surī Dī Esu / Wī Yū") ovat nykyisille Nintendon pelilaitteille julkaistut taistelupelit. Ne ovat "Super Smash Bros." -pelisarjan uudet luvut.
Pelien kehityksestä vastasi sarjan aikaisempien osien tapaan Masahiro Sakurai ja hänen yrityksensä Sora Ltd. yhteistyössä Bandai Namco Gamesin kanssa. Julkaisusta vastaa Nintendo. Peli esiteltiin vuoden 2011 E3:ssa.
Nintendo 3DS-versio on sarjan ensimmäinen käsikonsolille suunniteltu peli, kun taas Wii U versio on sarjan ensimmäinen HD-konsolille suunniteltu peli.


title: Super Smash Bros. for Nintendo 3DS & Wii U

text: E3 2014:n aikoihin paljastettiin, että Wii U:n versio pelistä tulee tukemaan Nintendo GameCube-ohjainta ja myös ohjainadapteria, joka tulee pelin mukana erikoispakkauksessa.


text: Näiden ominaisuuksien lisäksi Nintendo on julkaissut NFC -teknologiaa käyttäviä amiibo-nimisiä figuureja, jotka ovat yhteensopivia Wii U ja Nintendo 3DS - versioiden kanssa (vanhemmat 3DS mallit tarvitsevat NFC luku/kirjoituslaitteen toimiakseen, New 3DS (XL) konsolissa NFC-tuki löytyy jo valmiiksi asennettuna).


title: Orphan Black

text: Orphan Black on kanadalainen scifisarja, jonka loivat Graeme Manson ja John Fawcett. Sen esittäminen alkoi 30. maaliskuuta 2013 Space-kanavalla Kanadassa ja BBC America -kanavalla Yhdysvalloissa.


title: Orphan Black

text: Sarjan päähenkilö on Sarah Manning, joka varastaa kaksoisolentonsa Elizabeth Childsin henkilöllisyyden tämän tehtyä itsemurhan. Pian hänelle selviää Elizabethin olleen vain yksi monista klooneista. Sarjan lukuisia pääosia näyttelee Tatiana Maslany.


title: Orphan Black

text: Sarja herättää ajatuksia ihmisten kloonaamisen eettisistä ja moraalisista puolista sekä ihmisen yksilöllisestä identiteetistä.


title: Orphan Black

text: "Orphan Black" on Bell Median kehittämä sarja, jonka tuotannosta vastaavat yhdysvaltalaiset Temple Street Productions ja BBC America -mediatalot.


title: Orphan Black

text: 2. toukokuuta 2013 julkaistiin tieto sarjan kymmenjaksoisesta toisesta tuotantokaudesta, jonka esittäminen aloitettiin 19. huhtikuuta 2014. 9. heinäkuuta 2014 vahvistettiin kymmenenjaksoinen kolmas kausi, jonka ensimmäinen jakso esitettiin 18. huhtikuuta 2015. Neljäs kausi alkoi 14. huhtikuuta 2016. Viides ja viimeinen kausi vahvistettiin kesäkuussa 2016. Se esitettiin vuonna 2017.


title: Orphan Black

text: Kohtaukset joissa on useita klooneja kuvataan käyttäen "Time Vampire" -nimistä kuvaustekniikkaa liikkeentunnistuskameroilla. Tämä tarkoittaa kohtauksen kuvaamista kolmeen kertaan: ensin Maslany näyttelee yhtä klooneistaan ja hänen sijaisnäyttelijänsä Kathryn Alexandre näyttelee toista kloonia. Toinen kuvauskerta tehdään Maslanyn ja Alexandren vaihdettua rooleja. Kolmas kerta tehdään ilman näyttelijöitä, jolloin mukaan otetaan kameran liike. Kuvausmateriaalin jälkikäsittelyssä kohtaukset yhdistetään, jolloin vain Maslanyn esittämät hahmot jäävät näkyviin.


title: Orphan Black

text: Toisen tuotantokauden päätösjakson tanssikohtauksen, jossa on mukana useampia klooneja, kuvaamiseen tarvittiin kaksi päivää ja monta sijaisnäyttelijää. Geoff Scottilta ja hänen "Intelligent Creatures VFX" -tiimiltään meni paljon aikaa kohtauksen editoimiseen.


title: Orphan Black

text: Ensimmäisen kauden lopussa tunnetaan kymmenen kloonia, jotka tulevat monista eri maista ja ovat erilaisissa elämäntilanteissa. Toisella kaudella paljastuu uusia klooneja, kuten Jennifer, joka sairastaa samaa hengityshäiriötä kuin Katja ja Cosima.


title: Orphan Black

text: Yhteensä klooneja tunnetaan Leda-projektista 20 ja Castor-projektista 6.


title: Orphan Black

text: Sarja on saanut enimmäkseen positiivisia arvosteluja ja sen ensimmäinen kausi saavutti Metacritic-sivustolla 73/100 pistettä.


title: Basim

text: Anis Basim Moujahid, taiteilijanimeltään Basim, (s. 4. heinäkuuta 1992 Tanska) on tanskalainen laulaja ja lauluntekijä, joka edusti Tanskaa vuoden 2014 Eurovision laulukilpailussa Kööpenhaminassa itse kirjoittamallaan kappaleella ”Cliche Love Song”. Vuonna 2008 hän sijoittui neljänneksi Tanskan "X Factorissa". Basim sijoittui Euroviisujen finaalissa yhdeksänneksi.


title: Express – Ernie Davisin tarina

text: Express – Ernie Davisin tarina on vuonna 2008 ensi-iltansa saanut Gary Flederin ohjaama elokuva.


title: Express – Ernie Davisin tarina

text: Tositapahtumiin perustuva elokuva Ernie Davis -nimisestä lahjakkaasta urheilijasta, joka ensimmäisenä mustana pelaajana saavutti menestystä voittamalla amerikkalaisen yliopistojalkapallon tärkeimmän Heisman Trophy -palkinnon vuonna 1961. Elokuva sijoittuu maailmassa etelävaltioihin, joissa newyorkilaisen Syracusen ollessa pelikiertueella Davis -poikaa solvattiin ja heitettiin juomatölkeillä. 1940-luvulta alkavassa elokuvassa valmentaja auttaa ennakkoluuloja vastaan. Hotelleihin ei ollut etuovesta asiaa. Davis oli kuitenkin ammattisopimuksen kynnyksellä, kun hänen terveytensä petti.


title: Express – Ernie Davisin tarina

text:
Katso:  HS:
Taloudellisesti elokuva oli suuri floppi budjetin ollessa noin neljä kertää suurempi kuin tuotto


title: Aarzemnieki

text: Aarzemnieki on latvialainen yhtye, joka edusti Latviaa vuoden 2014 Euroviisuissa Kööpenhaminassa kappaleella ”Cake to Bake”. Yhtyeeseen kuuluvat saksalainen laulaja Jöran Steinhauer, sekä latvialaiset Katrīna Dimanta, Raitis Viļumovs ja Guntis Veilands. Yhtye ei selviynyt Euroviisujen finaaliin.


title: Köykkä

text: Köykkä voi tarkoittaa seuraavia:


title: Guido Brignone

text: Guido Brignone (6. tammikuuta 1886 Milano – 6. maaliskuuta 1959 Rooma) oli italialainen elokuvaohjaaja.


title: Guido Brignone

text: Näyttelijäperheeseen syntynyt Brignone aloitti elokuvauransa vuonna 1913. Hän toimi aluksi näyttelijänä Film d’Arte Italianalla ja työskenteli seuraavalla vuosikymmenellä ohjaajana kaikilla suurilla italialaisstudioilla. Brignone ohjasi muun muassa joukon Maciste-elokuvia, joista tunnetuin on "Maciste Helvetissä" ("Maciste all’Inferno", 1926). Italian elokuvateollisuuden lamavuosina Brignone työskenteli Ranskassa ja Saksassa ja palasi äänielokuvan kauden alkaessa Stefano Pittalugan uudistamalle Cines-studiolle.


title: Guido Brignone

text: Brignone ohjasi uransa aikana yli 30 eri tyylilajeja edustavaa elokuvaa. Niistä suosituin oli kuuluisan tenorin Tito Schipan tähdittämä melodraama "Vivere" (1937). Toisen maailmansodan jälkeen Brignone teki muun muassa musiikkielokuvia sekä napolilaismelodraamoja. Hänen viimeinen ohjaustyönsä oli peplum-elokuva "Nel segno di Roma" (1959).


title: Unionilaki (1800)

text: Act of Union eli unionilaki oli vuonna 1800 säädetty ja 1. tammikuuta 1801 voimaan astunut laki, jolla Irlanti ja Iso-Britannia yhdistettiin valtiounioniksi. Näin syntyi Ison-Britannian ja Irlannin yhdistynyt kuningaskunta. Unionilaki muodostui teknisesti kahdesta laista, joista toinen koski Ison-Britannian parlamenttia ja toinen Irlannin parlamenttia. Irlannin parlamentti lakkautti unionin hyväksymisen yhteydessä itsensä.


title: Unionilaki (1800)

text: Unionilain mukaan Irlannin parlamentti lakkautettiin, minkä jälkeen Ison-Britannian parlamentti edusti myös Irlantia. Irlantilaiset saisivat valita alahuoneeseen 100 edustajaa ja ylähuoneeseen tulisi 32 irlantilaista, joista neljä olisi piispoja ja loput tavallisia päärejä.


title: Unionilaki (1800)

text: Irlanti oli kuulunut 1100-luvun lopulta alkaen Englannin kuninkaan alaisuuteen, jolle oli kuulunut Irlannin yliherran ("Lord of Ireland") arvonimi. Personaaliunioni maiden välille oli syntynyt muodollisesti vuonna 1541, jolloin Irlannin parlamentti oli tunnustanut Englannin kuninkaan myös Irlannin kuninkaaksi. Täydellinen unioni ehti olla jo kertaalleen voimassa Oliver Cromwellin aikana 1653–1660, mutta se kumottiin Stuartien palattua valtaan. Vuonna 1691 Englannin parlamentti oli säätänyt lain, jolla Irlannin parlamentin jäsenyys rajoitettiin vain protestantteihin, vaikka pääosa Irlannin väestöstä oli katolisia. Vuonna 1704 Irlantiin ulotettiin myös Test Act, joka salli virkoihin pääsyn vain anglikaaneille. Vuosisadan lopulla irlantilaisille kuitenkin tehtiin myönnytyksiä: Irlannin parlamentin asemaa vahvistettiin vuonna 1782 ja katoliset saivat 1793 Irlannissa rajoitetun äänioikeuden, joskin ylivalta hallinnossa säilyi protestanttisella vähemmistöllä.


title: Unionilaki (1800)

text: Unionilain säätämisen taustalla oli vuoden 1798 Irlannin kapina, jonka aikana irlantilaiset olivat pyrkineet liittoutumaan Englannin vihollisen Ranskan kanssa. Kapinan kukistamisen jälkeen William Pitt nuoremman johtama Englannin hallitus päätti tiukentaa otettaan Irlannista. Pittin mielestä paras keino siihen oli valtioiden yhdistäminen unioniksi. Hän väitti sen edistävän myös Irlannin mahdollisuuksia taloudelliseen kehitykseen. Lisäksi Pitt arveli, että irlantilaisten lepyttelemiseksi tarpeellinen katolisten syrjinnän poistaminen kävisi unionin myötä helpommaksi. Jos katoliset olisivat saaneet tasaveroisen edustuksen Irlannin parlamenttiin ja omaan hallintoon, he olisivat muodostuneet siellä enemmistöksi, jolloin Irlannin separatismi olisi saattanut vahvistua. Yhdistyneessä kuningaskunnassa katoliset olisivat joka tapauksessa vähemmistönä, jolloin heille olisi helpompi tehdä myönnytyksiä.


title: Unionilaki (1800)

text: Irlannin lordiluutnantti Charles Cornwallis ja Irlannin asioiden pääsihteeri Robert Castlereagh saivat tehtäväkseen taivutella Irlannin poliittisen eliitin enemmistön hyväksymään unionilain. Asiaa helpotti se, että vuoden 1798 kapinan jälkeen osa Irlannin protestanteista pelkäsi katolisen enemmistön väkivaltaisuuksia siinä määrin, että oli valmis hyväksymään unionin saadakseen suojaa briteiltä. Monet katoliset taas olivat valmiita tarttumaan Pittin lupaukseen odotettavissa olevasta emansipaatiosta. Lakiehdotus kohtasi vastarintaa Irlannin parlamentissa ja ensimmäisessä äänestyksessä tammikuussa 1799 se hävisi äänin 111–106. Lakia vastustivat tuolloin myös useat siihen asti briteille lojaalit Irlannin hallituksen jäsenet, jotka pian erotettiin viroistaan. Englannin hallitus päätti hankkia unionilain tueksi riittävän enemmistön lahjomalla edustajia rahalla sekä kunnianosoituksilla. Varsinkin Castlereagh teki kaikkensa kääntääkseen mahdollisimman monen edustajan pään keinolla tai toisella. Parlamentin kokoonpanon muuttamiseksi alahuoneen vaalipiirejä lakkautettiin ja ylähuoneeseen tehtailtiin uusia lordeja. Uusi esitys tuotiin Irlannin parlamentin käsittelyyn 15. tammikuuta 1800. Vaikka itse Henry Grattan ilmaantui johtamaan vastarintaa esitystä vastaan, se hyväksyttiin lopulta alahuoneessa äänin 138–96. Laki hyväksyttiin molempien maiden parlamenteissa 28. maaliskuuta 1800 ja kuningas vahvisti sen 1. elokuuta. Laki astui voimaan 1. tammikuuta 1801. Lain myötä valtion nimi muuttui Ison-Britannian ja Irlannin yhdistyneeksi kuningaskunnaksi.


title: Unionilaki (1800)

text: Pittin kaavailemat muutokset katolisten asemaan jäivät pitkäksi aikaa toteutumatta, sillä kuningas Yrjö III ei hyväksynyt niitä. Unionia tukeneet Irlannin katoliset piispat olivat pettyneitä. Test Act kumottiin lopulta vuonna 1829, minkä jälkeen myös Irlannin katoliset saattoivat tulla valituiksi Ison-Britannian parlamenttiin. Tämän muutoksen aikaansaanut Daniel O’Connell ryhtyi 1840-luvulla kamppailemaan näkyvästi unionilain kumoamisen puolesta, mutta ei saanut vastakaikua Englannissa. Myöhemmin Irlannin ja Ison-Britannian unionin säilyttämisen kannattajia alettiin kutsua unionisteiksi.


title: Unionilaki (1800)

text: Irlannin ja Ison-Britannian valtiounioni päättyi joulukuussa 1921 allekirjoitettuun ja vuotta myöhemmin voimaanastuneeseen sopimukseen, jolla perustettiin Irlannin vapaavaltio. Pohjois-Irlannin osalta unioni on edelleen voimassa.


title: Gordon Mitchell

text: Gordon Mitchell (oikealta nimeltään "Charles Allen Pendleton"; 29. heinäkuuta 1923 Denver, Colorado – 20. syyskuuta 2003 Marina Del Rey, Kalifornia) oli yhdysvaltalainen elokuvanäyttelijä.


title: Gordon Mitchell

text: Gordon Mitchell osallistui toiseen maailmansotaan ja Korean sotaan. Hän valmistui yliopistosta ja työskenteli jonkin aikaa opettajana. Kehonrakennusta harrastanut voimakaspiirteinen mies aloitti näyttelijänuransa Mae Westin showkiertueilla ja esitti sivurooleja muutamissa Hollywood-elokuvissa.


title: Gordon Mitchell

text: 1960-luvun alussa Mitchell siirtyi Italiaan, jossa hänestä tuli yksi peplum-elokuvien tähdistä. Hänen ensimmäisessä italialaiselokuvassaan "Maciste kauhujen maassa" (1961) taiteilijanimi esiintyy vielä muodossa "Mitchell Gordon". Mitchell oli näyttelijänä kenties taitavin tyylilajin voimamiehistä. Hänen parhaana peplum-roolinaan pidetään petturi Arminiusta Michele Lupon elokuvassa "La vendetta di Spartacus" (1964).


title: Gordon Mitchell

text: 1960-luvun puolivälistä lähtien Mitchell esitti roiston rooleja lukuisissa spagettiwesterneissä. Vuonna 1969 hänet nähtiin myös Federico Felliniin "Satyriconissa". Mitchellin ura kääntyi laskuun 1970-luvun alussa, minkä jälkeen hän näytteli sivurooleja eri tyylilajeja edustavissa viihde-elokuvissa Italiassa, Turkissa, Ranskassa ja Yhdysvalloissa. Hän työskenteli myös televisiossa ja rakensi Rooman lähelle elokuvakylän, jossa kuvattiin kymmeniä spagettiwesternejä. Viimeiset elinvuotensa Mitchell vietti Kaliforniassa.


title: Antonio Pietrangeli

text: Antonio Pietrangeli (19. tammikuuta 1919 Rooma – 12. heinäkuuta 1968 Gaeta) oli italialainen elokuvakriitikko, käsikirjoittaja ja ohjaaja. Häntä pidetään yhtenä Italian 1950- ja 1960-lukujen elokuvan innovatiivisimmista tekijöistä.


title: Antonio Pietrangeli

text: Lääkäriksi valmistunut Pietrangeli aloitti elokuvauransa "Bianco e Nero" ja "Cinema" -lehtien kriitikkona. Hän toimi myös apulaisohjaajana ja käsikirjoittajana Luchino Viscontin elokuvassa "Riivaajat" (1943). Toisen maailmansodan jälkeen Pietrangeli työskenteli kriitikkona ja laati käsikirjoitukset muun muassa Pietro Germin "Tappavaan suudelmaan" ("Gioventù perduta", 1948) ja Alessandro Blasettin "Fabiolaan" (1949) sekä useisiin Alberto Lattuadan, Gianni Franciolinin ja Roberto Rossellinin elokuviin.


title: Antonio Pietrangeli

text: Pietrangelin ohjausdebyytti oli neorealistissävyinen "Il sole negli occhi" (”Aurinko silmissä”, 1953). Sitä seurasi joukko komedioita, joista parhaiten menestyi Alberto Sordin tähdittämä "Lo scapolo" (”Poikamies”, 1955). Myöhemmin hän ohjasi muun muassa yhteiskuntakriittiset naiskuvaukset "Nata di marzo" (”Maaliskuussa syntynyt”, 1958), "Ilotytöt" ("Adua e le compagne", 1960), "La parmagiana" (”Parmatar”, 1963) ja "Lyhyt vierailu" ("La visita", 1963) sekä satiirisen faabelin "Rooman kummitukset" ("Fantasmi a Roma", 1961). Pietrangelin parhaana pidetty elokuva on "Tunsin hänet hyvin" ("Io la conoscevo bene", 1965), josta hän sai Nastro d’argento -palkinnon sekä käsikirjoituksesta että ohjauksesta. Ohjaaja sai surmansa uransa huipulla veneilyonnettomuudessa Gaetan saaren lähellä. Hänen viimeisen elokuvansa "Come, quando, perché" (”Miten, milloin ja miksi”, 1969) viimeisteli Valerio Zurlini.


title: A Collapse of Faith

text: A Collapse of Faith on suomalaisen metalliyhtye October Fallsin kolmas studioalbumi. Se julkaistiin vuonna 2010 levymerkillä Debemur Morti Productions.


title: Juhani Koskinen

text: Yrjö Juhani Koskinen (15. huhtikuuta 1942 Turku – 16. marraskuuta 1990 Helsinki) oli kirjallisuuden suomentaja. Hän sai Mikael Agricola -palkinnon vuonna 1977 Robert Penn Warrenin romaanin "Kaikki kuninkaan miehet" suomennoksesta.


title: Juhani Koskinen

text: Koskinen suomensi erityisesti yhdysvaltalaista ja pohjoismaista kaunokirjallisuutta, muun muassa Ray Bradburya ("Fahrenheit 451"), Elmore Leonardia ja Knut Faldbakkenia. Nykykaunokirjallisuuden suomentajana hänen sanottiin tavoittaneen taitavasti tyylin vivahteet.


title: Sini Tarkkinen

text: Sini Ariell , ent. Sini Tarkkinen, s. 25. lokakuuta 1981 Riihimäki) on suomalainen pin-up-malli, tatuointitaiteilija ja juontaja. Ariell on tullut tunnetuksi pin-up-mallikilpailujen järjestäjänä ja roolistaan "Tatuointistudio HelsINK" -televisiosarjassa.


title: Sini Tarkkinen

text: Ariellilla on vuonna 2012 avattu "Pin-up"-mallitoimisto ja lokakuussa 2013 avattu "Pinup-Tattoo"-tatuointistudio. Molemmat yritykset ovat tällä hetkellä lakkautettuja Sinin asuessa Australiassa Hän meni 2015 Marraskuussa naimisiin australialaisen miehen kanssa ja asuu nykyään Australiassa. Ariell oli aiemmin kahdeksan vuotta naimisissa suomalaisen miehen kanssa, josta erosi vuonna 2015.


title: Sini Tarkkinen

text: Sini Ariell on tehnyt ammattimallin töitä vuodesta 1999 ja esiintynyt musiikkivideoilla "Mercury Falling" (Poisonblack, 2012), "Molly the Murderer" (Sturm und Drang, 2013), "Itsevarma ja Kaunis" (Sana, 2014) ja "Hätähuuto" (Brädi, 2014). Ariell toimi kansainvälisenä mallina Motörheadin Lemmy Kilmisterin kuuloketuotteille.


title: Sini Tarkkinen

text: Vuonna 2013 Sini Ariell toimi tuomarina Lontoon tatuointimessuilla järjestetyssä "Miss Pinup UK" sekä "Miss Pinup International" -mallikilpailussa.


title: Sini Tarkkinen

text:
Sinin ja hänen aviomiehensä häät kuvattiin Chanel 7 "Australia's Cheapest Weddings" tv-sarjaan.
Siniä haastateltiin myös australialaisen TV-kanavan ABC:n Newcastlen paikallisuutisten verkkosivulle, hänen urastaan ja muutosta rakkauden perässä Suomesta Australiaan http://www.abc.net.au/news/2017-06-12/from-celebrity-in-finland-to-quiet-of-country-australia/8601722


title: The Plague of a Coming Age

text: The Plague of a Coming Age on suomalaisen metalliyhtye October Fallsin neljäs studioalbumi. Se julkaistiin maaliskuussa 2013 levymerkillä Debemur Morti Productions.


title: Katolisten emansipaatio

text: Katolisten emansipaatiolla tarkoitetaan Ison-Britannian ja Irlannin historiassa 1700-luvun lopulle ja 1800-luvun alkupuolelle sijoittunutta vaihetta, jolloin katolisia syrjinyt lainsäädäntö kumottiin. Tunnetuin syrjivistä laeista oli virkakieltolaki eli Test Act.


title: Katolisten emansipaatio

text: Ennen emansipaatiovaihetta katolisilta oli kielletty Isossa-Britanniassa julkisissa siviili- tai sotilasviroissa toimiminen, parlamentin jäsenyys, maan ostaminen ja omaisuuden periminen. Myös katolisen uskonnon harjoittamisesta saattoi saada rangaistuksia. Irlannissa katolisilla ei ollut äänioikeutta Irlannin parlamentin vaaleissa ja protestantit saivat laillisesti ottaa haltuunsa katolisten sukulaistensa maaomaisuuden ilman näiden suostumusta. 1700-luvun lopulle tultaessa katolisia ei kuitenkaan koettu Isossa-Britanniassa enää uhkaksi, mikä mahdollisti emansipaation käynnistämisen. Ensimmäinen ”vapautuslaki” ("Relief Act") säädettiin vuonna 1778. Se salli katolisille kiinteistöjen ja maan ostamisen. Vuoden 1791 toinen laki salli katolisille vapaan uskonnonharjoituksen ilman pelkoa rangaistuksesta. Irlannissa säädettiin vuonna 1793 vielä huomattavasti pidemmälle mennyt laki, joka antoi katolisille äänioikeuden ja mahdollisuuden päästä useimpiin virkoihin.


title: Katolisten emansipaatio

text: Irlanti ja Iso-Britannia yhdistettiin vuoden 1801 unionilailla. Sen jälkeen katolisten emansipaatio pysähtyi muutaman vuosikymmenen ajaksi kuningas Yrjö III:n, toryjen sekä Irlannin prostestanttien vastarintaan. Irlannissa emansipaation puolesta ryhtyi kamppailemaan kansanjohtaja Daniel O’Connell, joka onnistui saamaan massat mukaan vuonna 1823 perustamansa Catholic Associationin toimintaan. Vuonna 1828 O’Connell valittiin parlamentin alahuoneeseen, mutta hän ei voinut vastaanottaa paikkaansa uskontonsa vuoksi. Kapinointi Irlannissa uhkasi, joten konservatiivinen pääministeri lordi Wellington ja hänen sisäministerinsä Robert Peel ajoivat 1829 läpi Roman Catholic Relief Act -lain, joka salli katolisille pääsyn parlamenttiin ja lähes kaikkiin virkoihin. Tämä merkitsi myös käytännössä Test Actin kumoutumista.


title: Katolisten emansipaatio

text: Emansipaation viimeistä vaihetta edusti 1871 säädetty laki, joka salli katolisille vapaan pääsyn yliopistovirkoihin.


title: Koskipää

text: Koskipää on entinen kartano Hartolassa. Sen omistajia ovat olleet muun muassa Tandefeltien ja von Gerdtenien suvut. Vuodesta 1929 sen rakennuksissa on ollut Itä-Hämeen museo.


title: Kostia

text: Kostia on sukunimi:


title: Hans Fogh

text: Hans Marius Fogh (8. maaliskuuta 1938 Kööpenhamina, Tanska – 14. maaliskuuta 2014 Toronto) oli tanskalaissyntyinen, myöhemmin kanadalaistunut kilpapurjehtija, olympiamitalisti, maailman- ja Euroopan mestari. Hän kilpaili yhteensä kuusissa olympiakisoissa.


title: Hans Fogh

text: Fogh saavutti Tanskaa edustaen muun muassa olympiahopeaa Flying Dutchman -luokassa Roomassa 1960, maailman- ja Euroopan mestaruuksia. Vuodesta 1975 lähtien hän edusti Kanadaa, jonka kansalaisuuden sai muutettuaan maahan purjeidenteon perässä. Hän saavutti Kanadalle Soling-luokassa olympiapronssia Los Angelesissa 1984 ja arvokisamitaleja vielä 2000-luvulla.


title: Hans Fogh

text: Fogh kuoli 76-vuotiaana Creutzfeldt–Jakobin tautiin Torontossa 14. maaliskuuta 2014.


title: Tosimiehet

text: Tosimiehet on keskisuomalainen, vuonna 2008 perustettu tanssiorkesteri. Trio-orkesterin jäseniä ovat laulaja-basisti Timo Sartolahti, rumpali-laulaja Kari Hokkanen ja haitaristi Esko Luotojoki. Orkesteri keikkailee aktiivisesti ympäri Suomea.


title: David Smith (kilpapurjehtija)

text: David James "Dave" Smith (31. lokakuuta 1925 Salem, Massachusetts – 8. maaliskuuta 2014 Peabody, Massachusetts) oli yhdysvaltalainen kilpapurjehtija ja olympiavoittaja.


title: David Smith (kilpapurjehtija)

text: Smith voitti Yhdysvaltain miehistössä 5.5mR-luokan olympiakultaa Roomassa 1960.


title: David Smith (kilpapurjehtija)

text: Smith kuoli 88-vuotiaana Peabodyssa 8. maaliskuuta 2014.


title: Society of United Irishmen

text: Society of United Irishmen eli United Irishmen (”Yhdistyneet irlantilaiset”) oli Irlannissa vuonna 1791 perustettu poliittinen järjestö, joka käynnisti vuoden 1798 kapinan.


title: Society of United Irishmen

text: Järjestö perustettiin lokakuussa 1791 Wolfe Tonen, James Napper Tandyn ja Thomas Russellin johdolla. Sen alkuperäisenä tavoitteena oli yhdistää Irlannin katoliset ja protestantit sekä saada aikaan katolisten emansipaatio ja parlamenttiuudistus Irlannissa. Brittiviranomaisten pyrkimykset lakkauttaa seura johtivat siihen, että se siirtyi maan alle ja radikalisoitui. Nyt yhtyneet irlantilaiset ottivat tavoitteekseen vallankumouksen ja Irlannin täyden itsenäisyyden sekä maan muuttamisen tasavallaksi. Järjestön johtajat pitivät huhtikuusta 1794 alkaen yhteyttä vallankumouksellisen Ranskan hallitukseen saadakseen sieltä apua, mikä kuitenkin pian tuli Englannin viranomaisten tietoon. Vallankumouksellista linjaa järjestössä edusti erityisesti Tone. Vuodesta 1796 toiminnassa oli mukana myös lordi Fitzgerald.


title: Society of United Irishmen

text: Ranskan laivasto yritti vuosina 1796–1797 kahdesti huonolla menestyksellä tehdä maihinnousun Irlannissa United Irishmenin kutsumana. Vuonna 1798 järjestö nostatti Irlannissa kapinan toivoen ranskalaisten tulevan avuksi. Vähäinen apu saapui kuitenkin liian myöhään ja kapina kukistettiin nopeasti. Sekä Fitzgerald että Tone vangittiin ja molemmat kuolivat pian vankilassa. Loput järjestön johtajista pakenivat Ranskaan, jossa he yrittivät turhaan puuhata uutta ranskalaista vapautusretkikuntaa Irlantiin.


title: Kotakoski

text: Kotakoski on koski Kuhmoisissa Isonjärven laskujoessa. Sen putouskorkeus on 19,6 metriä. Putouksen pituus on 330 metriä. Kosken yli kulkee Jämsän ja Kuhmoisten välinen vanha maantie.


title: David Smith

text: David Smith- tai Dave Smith -nimisiä henkilöitä ovat muun muassa:


title: Erno Crisa

text: Erno Crisa (oikealta nimeltään "Ernesto Crisà"; 10. maaliskuuta 1924 Biserta – 4. huhtikuuta 1968 Rooma) oli italialainen elokuvanäyttelijä.


title: Erno Crisa

text: Tunisiaan muuttaneeseen sisilialaisperheeseen syntynyt Crisa opiskeli tanssia ja näyttelemistä Pariisissa. Hän työskenteli toisen maailmansodan aikana Pariisin teattereissa ja näytteli sivurooleja ranskalaisissa elokuvissa. Vuonna 1948 Crisa muutti Italiaan, jossa hän esiintyi Wanda Osirisin suositussa revyyssä "Al Grand Hotel". Hänen ensimmäinen italialaiselokuvansa oli Luigi Zampan "Cuori senza frontiere" (”Sydämet vailla rajoja”, 1950). Pitkästä ja komeasta Crisasta tuli pian suosittu näyttelijä. Hänen merkittävimmät roolinsa olivat Pietro Germin elokuvassa "Gelosia" (”Mustasukkaisuus”, 1953) ja Silvana Manganon rinnalla Vittorio De Sican episodielokuvassa "Napolin kultaa" ("L’oro di Napoli", 1954).


title: Erno Crisa

text: Crisan suosio saavutti huippunsa 1950-luvun loppupuolella, jolloin hän esitti stereotyyppisiä latinomiehiä useissa kansainvälisissä yhteistuotannoissa. Vanhetessaan hän joutui tyytymään lähinnä peplum-elokuvien kaavamaisiin roiston rooleihin. Hän esiintyi myös fotonoveloissa ja suosituissa televisiosarjoissa.


title: Aatu Kolehmainen

text: Aatu Paavo Kolehmainen (10. syyskuuta 1886 Kontiolahti – 4. joulukuuta 1944 Riihimäki) oli suomalainen lasiteollisuuden yritysjohtaja.


title: Aatu Kolehmainen

text: Kolehmaisen vanhemmat olivat Riihimäki Oy:n eli Riihimäen lasin perustaja Mikko Adolf Kolehmainen ja Maria Koschkin. Hän valmistui Polyteknillisestä opistosta insinööriksi 1908 ja tuli 1910 isänsä ja eräiden muiden perustaman Riihimäki Oy:n toimitusjohtajaksi. Kolehmainen toimi myös tytäryhtiöiden Ryttylän Lasitehdas Oy:n, Kauklahden lasitehdas Oy:n ja Ikkuna Oy:n toimitusjohtajana. Yritys sai hänen johdollaan merkittävästi kansainvälisiä asiakkaita maailmansotien välisenä aikana. Kolehmainen oli Suomen Lasiteollisuusliiton puheenjohtaja, kuului Helsingin kauppakamarin hallitukseen ja Kansallisosakepankin hallintoneuvostoon ja oli Suomen Kulttuurirahaston kannatusyhdistyksen varapuheenjohtaja. Vuorineuvoksen arvon hän sai 1935.


title: Aatu Kolehmainen

text: Kolehmaisen ensimmäinen puoliso vuodesta 1910 oli Lyyli Koljonen (k. 1939), toinen vuodesta 1941 Kaisa Laine.


title: Da Capo (elokuva)

text: Da Capo on Pirjo Honkasalon ja Pekka Lehdon ohjaama draamaelokuva vuodelta 1985. Se perustuu väljästi viulutaiteilija Heimo Haiton (1925–1999) elämään opettajansa Boris Sirpon kasvattipoikana Suomessa ja Yhdysvalloissa. Elokuvassa tapahtumat ajoittuvat noin kolme vuosikymmentä Haittoa myöhemmiksi, 1960-luvun puolestavälistä 1980-luvun alkuun.


title: Da Capo (elokuva)

text: Elokuva kuvattiin valtaosin Yhdysvaltain länsirannikolla. Kuuden ja puolen miljoonan markan budjetillaan se oli kallein suomalainen elokuva ennen samana vuonna valmistunutta Rauni Mollbergin "Tuntematonta sotilasta".


title: Da Capo (elokuva)

text: Työläisperheen äiti rouva Arsi myy noin 13-vuotiaan lahjakkaan viulistipoikansa Arton kuuluisan opettajan Sergei Rippaksen kasvattilapseksi. Ankaran ja omalaatuisen miehen luona Artolle selviää, ettei hän sopimuksen mukaan saa tavata perhettään kymmeneen vuoteen. Rippas vie nuoreksi aikuiseksi varttuneen ihmelapsensa konsertoimaan Yhdysvaltoihin, mutta tämä katoaa Las Vegasin yöhön. Rippaksen palkkaama paikallinen nuori suomalaisnainen Suvi Ekman löytää Arton putkasta alaikäiseen sekaantumisesta syytettynä. Suvi, Arto ja Sergei Rippas kiertelevät länsirannikkoa, ja ennen pitkää Suvi ja Arto rakastuvat Rippaksen katsellessa sivusta. Arton uhkapeli- ja alkoholiriippuvuus aiheuttaa yhä enemmän ongelmia. Kolmikko saapuu Suomeen, jossa Arto pelästyy kohtaamaansa julkisuutta eikä ilmesty sovitun konsertin solistiksi. Vaimo Suvi pyytää konserttiyleisöltä liikuttuneena anteeksi. Kolmikko vierailee Arton perheen luona, missä konfliktit kärjistyvät. Loppukohtauksessa Rippaksen ränsistyneessä ja hyljätyssä talossa aikuinen Arto näkee nuoren itsensä harjoittelemassa viulunsoittoa kuten tarinan alussa. Hän osoittaa poikaa aseella, mutta ei laukaise.


title: Da Capo (elokuva)

text: "Da Capo" palkittiin elokuvafestivaaleilla Portugalin Figueira da Fozissa ja Belgian Gentissä. Paul Jyrälä sai Jussi-palkinnon elokuvan äänityksestä.


title: Da Capo (elokuva)

text: Suomalaiskriitikoiden vaihtelevissa arvioissa kiitettiin Rea Maurasen ja Tarmo Mannin roolitöitä sekä Kari Sohlbergin kuvausta. Elokuvaa kuvattiin muun muassa ”komeaksi epäonnistumiseksi” (Pertti Lumirae, Demari) ja monilta kohdiltaan ”komean musiikin kukkakepittämäksi tyhjäkäynniksi” (Antti Lindqvist, Katso). Elokuvan suurimpina ongelmina pidettiin muun muassa kokonaisuuden muodottomuutta ja monin paikoin tyhjää ja epäluontevaa dialogia.


title: Da Capo (elokuva)

text: "Helsingin Sanomien" Ilkka Malmbergin syksyllä 1985 haastattelema elokuvakriitikko Helena Ylänen sanoi uutuuselokuva "Da Capon" jäävän ”elitistiseksi voivotteluksi”, jonka ”sankari on pelkkä toiminnan kohde, avuton uhri, jolla ei ole muuta annettavaa kuin itkuinen katseensa”. Hänestä elokuvan päähenkilön ajallinen hyppäys lapsitähdestä tahdottomaksi nuorukaiseksi jää katsojalle epäselväksi, samoin kuin jopa se, mitä musiikki päähenkilölle merkitsee.


title: Da Capo (elokuva)

text: Elokuva on esitetty Yle TV1 -kanavalla 1987 ja 1989 sekä Yle Teemalla 2015.


title: Kotalahti

text: Kotalahti on entinen Outokumpu Oyj:n nikkeli-kuparikaivos Leppävirralla Oravikoskella. Kaivoksen toiminta aloitettiin vuonna 1959, ja se suljettiin vuonna 1987. Nykyisin se on Museoviraston mukaan yksi viimeisistä teollisuusyhdyskunnista, jossa on yhtiön laajaa palvelu- ja asuinrakentamista. Vulcan Kotalahti on vuonna 2013 tehnyt sinne kaivospiirihakemuksen, mutta yrityksen toiminta on sittemmin loppunut.


title: Kotalahti

text: Leppävirralla Oravikosken kylässä oli jo 1800- ja 1900-luvuilla mylly- ja sahatoimintaa, ja nykyisen tehtaan alueella oli Oravikosken hovi -niminen maatila. Maatilasta on säilynyt 1800-luvun päärakennus ja talousrakennuksia.


title: Kotalahti

text: Kaivoksen toiminta sai alkunsa kun Leppävirtalainen mies teki vuonna 1954 ilmoituksen havaitsemastaan malmikivestä. Outokumpu Oy alkoi etsimään ilmoituksen vuoksi malmia. Malmissa oli nikkelin lisäksi myös hieman kuparia, ja vaikka nikkelipitoisuus oli alhainen kaivos katsottiin kuitenkin kannattavaksi perustaa Leppävirralle koska sieltä oli hyvät kulkuyhteydet, Mertajoen läheisen veden ja lähellä olevan voimalinjan vuoksi.


title: Kotalahti

text: Kaivosalue on suuruudeltaan noin 200 hehtaaria. Kaivosrakennukset ja asuntoalueet ovat valmistuneet suurimmaksi osaksi vuosina 1956–1970, ja arkkitehteina ovat toimineet Märta Blomstedt ja Matti Lampén. Vuonna 1958 kaivosalueelle valmistui 77 metriä korkea torni sekä voima-asema, rikastamo, kaivostuparakennus sekä varasto- ja toimistorakennukset.


title: Kotalahti

text: Alueelle valmistui myös ruokalarakennus, lämpökeskus, sauna ja pesula sekä asuntoja muun muassa seitsemän asuinkerrostaloa, kaksi atriumtaloa ja viisi rivitaloa sekä omakotitaloja. Lisäksi kaivoksen taajamassa on kaivosyhtiön, kunnan ja seurakunnan toimesta rakennettuja julkisia tiloja, muun muassa koulu, seurakuntatalo, urheilukenttä, elokuvateatteri ja kauppa. Suurimmillaan kaivos työllisti yli 300 henkeä, loppuvaiheessa siellä oli työissä enää noin 40 henkeä.


title: Kotalahti

text: Alun perin kaivoksen oli tarkoitus olla toiminnassa kymmenen vuotta, mutta siellä oli kaivostoimintaa 28 vuotta jonka aikana sieltä louhittiin 12 miljoonaa tonnia malmia.


title: Fire Burning

text: Fire Burning on reggae-muusikko Sean Kingstonin electropop-kappale. Se on julkaistu johdantosinglenä hänen toiselta, "Tomorrow"-studioalbumilta. Kappaleella ilmenee hieman enemmän synth-dance soundia sekä viittauksia dancepopista kuin hänen aiemmilla singleillä. Toisin kuin monet hänen aiemmista singleistä, jotka on tuottanut J.R. Rotem, tämän on tuottanut RedOne. Sitä käytettiin aloituskappaleena Miss Universe 2009-livetapahtumassa Atlantis Paradise Islandissa, Bahaman Nassaussa.


title: Fire Burning

text: Digitaalinen latausCD-Single (Saksa)


title: Alois Riegl

text: Alois Riegl (14. tammikuuta 1858 Linz – 17. kesäkuuta 1905 Wien) oli itävaltalainen taidehistorioitsija, joka edusti Wienin taidehistoriallista koulukuntaa. Hän edisti taidehistorian asemaa itsenäisenä akateemisena oppialana.


title: Alois Riegl

text: Alois Riegl opiskeli Wienin yliopistossa taidehistoriaa ja myöhemmin hoiti yliopistossa professuuria. Hän erikoistui keskiajan ja barokin taiteeseen. Hän työskenteli Wienin taideteollisuusmuseossa vuosina 1886–1896 ja tutki taidetekstiilejä. Tältä ajalta on hänen ensimmäinen kirjansa "Altorientalische Teppiche" (1891). Hänen maineensa perustuu erityisesti hänen seuraavaan teokseensa "Stilfragen: Grundlegungen zu einer Geschichte der Ornamentik" (1893), jonka ansiosta hän sai yliopistollisen opetusviran.


title: Alois Riegl

text: Riegl oli vaikutusvaltainen teoreetikko, ja hän kehitti taidetahdon () käsitettä, jota hän piti tyylikauden määräävänä voimana. Riegl edisti myös muinaismuistojen suojelua.


title: Alois Riegl

text: Riegl kuoli syöpään 47-vuotiaana, ja hänen keskeneräisiä teoksiaan julkaistiin postuumisti.


title: Rinnekoti-Säätiö

text: Rinnekoti-Säätiö on kehitysvammaisille ja muille erityisen tuen tarpeessa oleville henkilöille sosiaali- ja terveysalan palveluita tuottava säätiö. Säätiön toimipisteet sijaitsevat pääosin Uudellamaalla, mutta sen palveluita käyttävät monet kunnat myös muualta Suomesta.


title: Rinnekoti-Säätiö

text: Rinnekoti-Säätiön johtajana on vuodesta 2013 alkaen toiminut Markku Niemelä.


title: Rinnekoti-Säätiö

text: Rinnekoti-Säätiön taustalla on vuonna 1927 Helsingin Diakonissalaitoksella aloitettu kehitysvammaisten parissa tehtävä auttamistyö. Tarve kehitysvammaisille tarkoitetuille asumis- ja kuntoutuspalveluille oli tuolloin suuri. 1930-luvun lopulla toimintaa varten hankittiin maatila Lakistosta Pohjois-Espoosta, johon perustettiin kehitysvammaisille tarkoitettu asumis- ja työyhteisö, Rinnekoti. Rinnekoti-Säätiö perustettiin vuonna 1957, jolloin kehitysvammatyö eriytettiin omaksi kokonaisuudekseen Helsingin Diakonissalaitoksen muusta toiminnasta. Helsingin Diakonissalaitos toimii kuitenkin edelleen Rinnekoti-Säätiön taustalla.


title: Rinnekoti-Säätiö

text: Keväällä 2015 Rinnekodissa julkaistiin Hyvän työn ohjelma noudatettavaksi säätiössä sekä malliksi muille työnantajille, jotka haluavat kehittyä yhteiskunnallisena yrityksenä. Ohjelman periaatteet ovat:


title: H’melnytskyin kansannousu

text: H’melnytskyin kansannousu oli kasakoitten kansannousu Ukrainassa vuosien 1648–1657 välillä. Kansannousu muuttui Puola-Liettuaan kuuluneen Ukrainan vapaussodaksi ja sen lopputuloksena perustettiin itsenäinen Kasakkahetmanaatti. Hetmanni Bohdan H’melnytskyi komennossa Zaporižžjan kasakat liittoutuivat Krimin tataareitten ja paikallisen talonpoikaisväestön kanssa, taistelivat useita taisteluita Puola-Liettuan armeijoita ja puolisotilaallisia joukkoja vastaan. Tulos oli puolalaisen szlachtan ja heidän juutalaisten välikäsiensä vallan tuhoaminen. Kansannousu on ottanut symbolistisen merkityksen Ukrainan suhteissa Venäjään. Kansannousun myötä Itä-Ukraina tuli osaksi Moskovan tsaarikuntaa. Perejaslavin sopimuksessa kasakat vannoivat uskollisuuden valan tsaarille. Runoilija ja taiteilija Taras Ševtšenkon mukaan tämä orjuutti hänen kansansa Venäjän vallan alle.


title: H’melnytskyin kansannousu

text: Kansannousu alkoi kasakoitten kapinana mutta, kun muut ortodoksiset ryhmät (talonpojat, porvaristo, vähä-aateliset) Ukrainan palatinaatista liittyivät mukaan, muuttui perimmäinen tavoite Ukrainan autonomisen valtion luomiseksi. Kansannousu päätti puolalaisen vaikutuksen niillä alueilla, jotka myöhemmin päätyisivät liitetyiksi Venäjän keisarikuntaan. Nämä tapahtumat sekä sisäiset konfliktit ja kahakat Ruotsin ja Venäjän kanssa johtivat pahoin pienentyneeseen puolalaiseen valtaan tänä aikana. Aikaa kutsutaan Puolan historiassa Vedenpaisumukseksi.


title: H’melnytskyin kansannousu

text: Kansannousun yhteydessä kasakat suorittivat puolalaisten aatelisten ja juutalaisten joukkomurhia. Arvioiden mukaan juutalaisia murhattiin lähes 20 000 eli noin puolet kaikista Ukrainan juutalaisista. Vainoa perusteltiin sillä, että juutalaisia maanvuokraajia pidettiin ukrainalaisten talonpoikien pahimpina riistäjinä.


title: Paavo Kotkanen

text: Paavo Antero Kotkanen (1. tammikuuta 1926 Sortavala – 3. toukokuuta 2016 Helsinki) oli suomalainen metsäalan toimija, metsänhoitaja. Hän sai metsäneuvoksen arvonimen 1980. Vuodet 1977–1989 hän toimi Keskusmetsälautakunta Tapion toimitusjohtajana.


title: Wolfe Tone

text: Theobald Wolfe Tone (20. kesäkuuta 1763 Dublin – 19. marraskuuta 1798 Dublin) oli irlantilainen vallankumouksellinen, jota pidetään Irlannin tasavaltalaisuuden isänä. Hän oli yksi United Irishmen -järjestön sekä vuoden 1798 kapinan johtajista. Ranskan ja Ison-Britannian ollessa sodassa Tone kutsui useita kertoja Ranskan laivaston tekemään maihinnousun Irlantiin saadakseen tukea irlantilaisten itsenäisyyskamppailulle.


title: Wolfe Tone

text: Tone oli vaununtekijän poika. Hän valmistui vuonna 1789 asianajajaksi, mutta ei harjoittanut tätä ammattia pitkään. Yritettyään turhaan suostutella brittiviranomaisia perustamaan sotilastukikohdan jollekin Tyynenmeren saarelle hän omistautui vuodesta 1790 alkaen politiikalle. Vuonna 1791 julkaisemassaan pamfletissa Tone kannatti katolisten emansipaatiota keinona yhdistää irlantilaiset, vaikka hän itse olikin protestantti. Saman vuoden lokakuussa hän perusti United Irishmen -järjestön yhdessä James Napper Tandyn ja Thomas Russellin kanssa. United Irishmen (Yhtyneet irlantilaiset) tavoitteli alun perin lähinnä parlamenttiuudistusta ja äänioikeuden laajentamista, mutta muuttui myöhemmin Tonen vaikutuksesta vallankumoukselliseksi organisaatioksi. Järjestö oli alkujaan pääosin protestanttien hallitsema. Tone toimi vuosina 1792–1793 myös Irlannin katolisten komitean palkattuna sihteerinä ja hän järjesti 1792 Dubliniin katolisten edustajakokouksen, joka painosti parlamenttia hyväksymään vuoden 1793 emansipaatiolain. Vaikka Tone edisti katolisten järjestäytymistä, hän itse oli kirkonvastainen.


title: Wolfe Tone

text: Vuonna 1794 United Irishmenin johtajat ryhtyivät tavoittelemaan vallankumoukselliselta Ranskalta sotilaallista tukea Irlannin itsenäisyystaistelulle. Tone laati Irlantiin Ranskan hallituksen agenttina saapuneelle pastori William Jacksonille selonteon Irlannin oloista, jota ranskalaiset voisivat hyödyntää mahdollista maihinnousua suunnitellessaan. Asiakirja päätyi viranomaisten haltuun, mutta Tone onnistui neuvottelemaan näiden kanssa sopimuksen, jolla hän vältti rangaistuksen: vastineeksi pastori Jacksonia koskevien tietojen luovuttamisesta hän sai paeta Yhdysvaltoihin kesäkuussa 1795. Hän matkusti kuitenkin jo tammikuussa 1796 takaisin Eurooppaan mukanaan Philadelphiassa tapaamaltaan Ranskan lähettiläältä saamansa viesti yleisen turvallisuuden valiokunnalle. Saavuttuaan helmikuussa 1796 Pariisiin hän esitteli Lazare Carnot’lle suunnitelmansa ranskalaisten maihinnoususta Irlantiin. Ranskan hallitus päätti toteuttaa Tonen suunnitelman. Operaation johtoon nimitettiin kenraali Lazare Hoche, ja Tonesta tehtiin hänen adjutanttinsa sekä Ranskan armeijan prikaatinkenraali kesäkuussa 1796.


title: Wolfe Tone

text: Irlantiin suunnannut 43 alusta ja noin 14 000 miestä käsittänyt laivasto lähti liikkeelle Brestistä 15. joulukuuta 1796. Se pääsi Corkin rannikolle saakka, mutta myrsky ajoi laivat erilleen ja esti maihinnousun. Kesällä 1797 Tone yritti uudestaan hollantilaisen laivaston kanssa, mutta maihinnousu epäonnistui tälläkin kertaa. Hochen kuoltua syyskuussa 1797 Tonen asema Ranskassa vaikeutui, mutta hän esitti lokakuussa Ranskan hallitukselle jälleen uuden maihinnoususuunnitelman. Napoleon Bonaparte ei kuitenkaan ollut erityisen kiinnostunut Irlannin asioista, joten Ranskan hallitus suostui varustamaan vain pienen apujoukon Irlannissa suunnitellulle kansannousulle.


title: Wolfe Tone

text: Irlannin kapina käynnistyi toukokuussa 1798, mutta vähälukuiset ranskalaiset joukot saattoivat tehdä brittejä vastaan vain pieniä iskuja Irlannin rannikoilla. Syyskuussa Tone saapui 3 000 ranskalaisen mukana Donegalin Lough Swillyyn, jossa hän jäi 12. lokakuuta käydyn meritaistelun jälkeen brittien vangiksi. Vaikka hän oli nyt Ranskan armeijan upseeri, hän joutui sotaoikeuteen maanpetoksesta. Oikeudenkäynti pidettiin 10. marraskuuta ja Tone tuomittiin kuolemaan. Hänet oli määrä hirttää kaksi päivää myöhemmin, mutta suunnitellun teloituspäivän aamuna hän viilsi sellissään kurkkunsa auki kynäveitsellä. Hän kuoli haavaan viikkoa myöhemmin.


title: Wolfe Tone

text: Myöhemmät Irlannissa nousseet kapinaliikkeet nostivat Tonen kansallissankariksi.


title: Ylikapitalisaatio

text: Ylikapitalisaatio on taloudellinen ilmiö, jossa arvopaperin tasearvo suhteessa markkina-arvoon on suurempi kuin sen markkina-arvo, eikä taseen kasvattaminen paranna merkittävästi sen markkina-arvoa. Tämä koskee erityisesti tilanteita, joissa pääomahyödykkeet ovat panoksena, joka on tarpeen tavaroiden tai palveluiden tuotannossa, ei niinkään tilanteita, joissa toisiaan vastaavia finanssi-instrumentteja ei ole arvioitu niiden tuoton perusteella.


title: Ylikapitalisaatio

text: Yrityksissä ylikapitalisaatiota voidaan purkaa esimerkiksi liiketoimintojen kehittämisellä, yritysostoilla, omien osakkeiden takaisinostoilla ja osingoilla.


title: James Napper Tandy

text: James Napper Tandy (n. 1737 Dublin, Irlanti – 24. elokuuta 1803 Bordeaux, Ranska) oli irlantilainen poliitikko ja vallankumouksellinen, yksi United Irishmen -järjestön perustajista. Hän osallistui huonolla menestyksellä Irlannin vuoden 1798 kapinaan.


title: James Napper Tandy

text: Tandy oli alkujaan pikkukauppias Dublinissa. Hän tuli 1770-luvulla tunnetuksi oppositiomiehenä, joka vastusti Englannin hallituksen Irlannin-kauppapolitiikkaa. 1780-luvulla hän toimi tykistökomentajana Irlannin vapaaehtoisjoukoissa. Tandy tuki ensin poliitikko Henry Grattania, ja auttoi syksyllä 1791 Wolfe Tonea United Irishmen -järjestön perustamisessa. Tandysta tuli myös mainitun järjestön sihteeri. Ranskan vallankumouksen esimerkki johti hänen ajattelunsa radikalisoitumiseen, ja vuonna 1793 hän joutui pakenemaan maasta.


title: James Napper Tandy

text: Oleskeltuaan välillä Yhdysvalloissa Tandy saapui 1798 Pariisiin. Vakuutettuaan Ranskan hallituksen vaikutusvallastaan Irlannissa hän sai komentoonsa korvetti "Anacreonin" ja mukaansa suuren lastin aseita ja ammuksia, jotka hänen oli tarkoitus viedä Irlantiin ja varustaa siellä armeija taistelemaan brittejä vastaan. Ranskassa samaan aikaan oleskellut Tone toimi Tandya vastaan, joten hän sai vain harvoja irlantilaisia mukaansa eikä hänestä muutenkaan ollut tehtäväänsä. Tandy nousi 16. syyskuuta 1798 maihin Rutlandin saarella Donegalin edustalla ja esitti mahtipontisen julistuksen, mutta kun paikalliset asukkaat eivät ryhtyneet hänen tukijoikseen, hän luopui jo samana päivänä yrityksestään ja pakeni korvetillaan Norjan rannikolle.


title: James Napper Tandy

text: Kun Tandy oli paluumatkalla Ranskaan, hänet vangittiin marraskuussa 1798 Hampurin satamassa ja luovutettiin syyskuussa 1799 briteille. Hänelle järjestettiin Irlannissa maanpetosoikeudenkäynti, jonka päätteeksi hänet tuomittiin huhtikuussa 1801 kuolemaan. Napoleon Bonaparte esitti vaatimuksen, että hänet oli palautettava Ranskaan. Koska britit kävivät parhaillaan rauhanneuvotteluja Ranskan kanssa ja koska Tandyn Hampurissa tapahtuneen luovutuksen laillisuus oli kyseenalainen, britit suostuivat vaatimukseen. Tandy pääsi maaliskuussa 1802 siirtymään Ranskan Bordeaux’hon, jossa hän kuoli seuraavaan vuonna.


title: James Napper Tandy

text: Tandy muistetaan Irlannissa ”Wearing of the Green” -nimisestä kansanballadista, jossa hänet mainitaan.


title: Ammattikasvatusneuvos

text: Ammattikasvatusneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Ammattikasvatusneuvos

text: Arvonimi myönnettiin ensimmäisen kerran vuonna 2001. Vuosien 1918–2013 aikana ammattikasvatusneuvoksen arvonimi on myönnetty 26 henkilölle.


title: Balettineuvos

text: Balettineuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Balettineuvos

text: Arvonimi myönnettiin ensimmäisen kerran vuonna 2001. Vuosien 1918–2013 aikana balettineuvoksen arvonimi on myönnetty vain yhdelle henkilölle.


title: Edward Fitzgerald (vallankumouksellinen)

text: Edward Fitzgerald (15. lokakuuta 1763 Kildaren kreivikunta, Irlanti – 4. kesäkuuta 1798 Lontoo, Iso-Britannia) oli irlantilainen lordi ja vallankumouksellinen, joka osallistui vuoden 1798 kapinan suunnitteluun.


text: Hän kuului vanhaan ja vaikutusvaltaiseen Fitzgeraldin aatelissukuun, joka oli asettunut Irlantiin 1100-luvulla. Hänen isänsä oli James Fitzgerald, Kildaren 20. jaarli ja sittemmin Leinsterin 1. herttua, joka sai ainoana Irlannin aatelissa herttuan arvon. Edward Fitzgerald liittyi nuorena Ison-Britannian armeijaan ja taisteli vuosina 1781–1783 sen riveissä Yhdysvaltain vapaussodassa. Hänet valittiin vuonna 1783 Irlannin parlamenttiin. Vieraillessaan vuonna 1792 Pariisissa hän sai vaikutteita Ranskan vallankumouksesta ja pian hänet erotettiin kumouksellisten puheidensa vuoksi armeijasta. Palattuaan Irlantiin Fitzgerald alkoi lähentyä sikäläisiä vallankumouksellisia ja liittyi 1796 United Irishmen -järjestöön, jonka tavoitteena oli irrottaa Irlanti Ranskan tuella Englannin vallasta ja tehdä siitä itsenäinen tasavalta. Järjestö nimitti hänet johtamaan sotilaskomiteaansa, jonka tarkoituksena oli valmistella kapinaa Irlannissa ja varmistaa sille Ranskan tuki. Vuonna 1796 Fitzgerald kävi Hampurissa ja seuraavana vuonna Lontoossa salaisia neuvotteluja Ranskan hallituksen kanssa suomalaisen Johan Anders Jägerhornin välityksellä.


text: Vaikka ranskalaiset eivät heti luvanneet sotilaallista tukea, Fitzgeraldin johtama sotilaskomitea ei lykännyt suunnittelemaansa kapinaa, jonka oli tarkoitus alkaa 23. toukokuuta 1798. Fitzgeraldin apurit jäivät jo maaliskuussa brittien vangeiksi, ja myös hän itse joutui pidätetyksi Dublinissa 19. toukokuuta. Tehdessään vastarintaa vangitsemisen yhteydessä häntä ammuttiin käsivarteen ja hän kuoli tulehtuneeseen haavaan kaksi viikkoa myöhemmin vankilassa Lontoossa. Kapina käynnistyi määrättynä päivänä, mutta britit onnistuivat lopulta kukistamaan sen.


title: Zaporižžjan ydinvoimalaitos

text: Zaporižžjan ydinvoimalaitos (, ) on Ukrainan Zaporižžjan alueella, aivan Enerhodarin kaupungin länsipuolella sijaitseva, sähköteholtaan Euroopan suurin ydinvoimalaitos. Voimalaitosta operoi Ukrainan valtion Energoatom-yhtiö ().


title: Zaporižžjan ydinvoimalaitos

text: Ydinvoimalassa on kuusi operatiiviseen toimintaan käytettävää, nettosähköteholtaan 1000 megawatin VVER-1000-tyyppistä, venäläisvalmisteista painevesireaktoria. Reaktoriyksiköt kytkettiin sähköverkkoon vuosina 1984, 1985, 1986, 1987, 1989 ja 1995. Yksiköistä ensimmäinen on päätetty poistaa käytöstä vuoden 2015 joulukuussa, kun sen suunniteltu 30 vuoden käyttöaika täyttyy. Ukrainan ydinvoimaviranomainen sekä Energia- ja hiiliministeriö ovat vahvistaneet hyväksyvänsä tämän voimalaoperaattori Energoatomin päätöksen.


title: Zaporižžjan ydinvoimalaitos

text: Zaporižžjan ydinvoimalaitoksen länsipuolella on Dneprin laidalle padottu pieni lauhdutusvettä varastoiva tekojärvi. Koko voimala-alue ja Enerhodarin kaupunki sijaitsee suuren, Dnepriin padotun Kakhovkan tekoaltaan etelärannalla.


title: Zaporižžjan ydinvoimalaitos

text: Kansainvälisen ydinenergiajärjestö IAEA:n mukaan Ukrainan neljällä ydinvoimalaitoksella tuotettiin vuonna 2013 noin 78 000 GWh sähköä, joka oli 43,6 prosenttia Ukrainan sähköntuotannosta tuona vuonna.


title: Zaporižžjan ydinvoimalaitos

text: Koska jotkin tiedotusvälineet olivat suurennelleet tapahtumaa, voimalaa operoiva Energoatom-yhtiö raportoi Zaporižžjan ydinvoimalaitoksen 3-yksikön jännitemuuntajaan liittyvästä, 28. marraskuuta 2014 sattuneesta, alimman INES 0-luokan tapahtumasta 3. joulukuuta 2014. Kyseessä on voimalaitosyksikön sähkönlaitteiston viasta, jolla ei ole vaikutusta voimalan radioaktiivisuuteen. Sähkögeneraattorien vikaantumisen estämiseksi yksikkö kytkettiin muutamaksi päiväksi pois valtakunnan sähköverkosta, mutta oli määrä kytkeä korjaustoimien jälkeen jälleen verkkoon runsas viikko myöhemmin.


title: Valtiovarainneuvos

text: Valtiovarainneuvos on Suomessa tasavallan presidentin myöntämä arvonimi, joka on myönnetty vain yhden kerran itsenäisyyden aikana (vuonna 1955) ja jota ei ole lueteltu tällä hetkellä voimassa olevassa arvonimistä annetussa tasavallan presidentin asetuksessa.


title: Eläinlääkintöasessori

text: Eläinlääkintöasessori on Suomessa tasavallan presidentin myöntämä arvonimi, joka kuuluu 13. ryhmään. Arvonimestä maksettavan veron määrä on joko .


title: Eläinlääkintöasessori

text: Arvonimi myönnettiin ensimmäisen kerran vuonna 1933 piirieläinlääkäri Gustaf Rönnholmille. Vuosien 1918–2013 aikana eläinlääkintöasessorin arvonimi on myönnetty 41 henkilölle.  Se voidaan myöntää eläinlääkärinä ansioituneelle henkilölle.


title: Eläinlääkintöasessori

text: Eläinlääkintöasessori oli lääkintöhallituksen virkanimike 1903–1928.


title: Asessori (arvonimi)

text: Asessorin nimi ja arvo on Suomessa tasavallan presidentin myöntämä arvonimi, joka kuuluu 13. ryhmään. Arvonimestä maksettavan veron määrä on joko .


title: Asessori (arvonimi)

text: Arvonimi myönnettiin ensimmäisen kerran vuonna 1928. Vuosien 1918–2013 aikana asessorin arvonimi on myönnetty 303 henkilölle.


title: Lehtori (arvonimi)

text: Lehtorin nimi ja arvo on Suomessa tasavallan presidentin myöntämä arvonimi, joka kuuluu 13. ryhmään. Arvonimestä maksettavan veron määrä on joko .


title: Lehtori (arvonimi)

text: Arvonimi myönnettiin ensimmäisen kerran vuonna 1928. Vuosien 1918–2013 aikana lehtorin arvonimi on myönnetty 69 henkilölle.


title: Finnbay

text: Finnbay on Suomesta englanniksi uutisoiva uutissivusto ja sen kohderyhmänä ovat Suomessa oleskelevat ulkomaalaiset. Sivustoa ylläpitää Helsingistä käsin Onur Yalcintas ja sen toimitus koostuu pääosin vapaaehtoisista avustajista. Sivuston kirjoitukset ovat osaksi maksumuurin takana.


title: Finnbay

text: Sivusto nousi julkisuuteen huhtikuussa 2014 kun se uhkasi Suomen Venäjän suurlähettiläs Hannu Himasta oikeudenkäynnillä kun tämä varoitti twitterissä sivuston olevan valesivusto ja sanoi sivuston raportin Suomen suhteista Venäjään olleen hölynpölyä. Finnbay vastineessaan kiisti Himasen väitteet, kertoi uutistensa olevan tosia. Vastineessa Finnbay kertoi myös, että sivusto on rahoitettu tilausmaksuilla ja ettei se saa ulkopuolista rahaa.


title: Finnbay

text: Kohua nostattivat edelleen Mika Aaltolan näkemys Helsingin Sanomissa siitä, että sivustolla on informaatiosodankäynnin piirteitä ja Aleksanteri-instituutin johtajan Markku Kivinen on arviointi Finnbayn viimeaikaisen ”uutisoinnin” olleen ”näkyvyyden kalastelua tai sitten se on silkkaa propagandaa”. Puolustusministeri Carl Haglundin piti epätodennäköisenä sitä, että Finnbay olisi Venäjän suunnitelmallista sotapropagandaa. Ulkoministeriön ja suojelupoliisin tekemien selvitysten perusteella mikään ei viitannut siihen, että Finnbayn tarkoituksena olisi ”levittää järjestelmällisesti Suomea vahingoittavaa tietoa” ja että kyseessä olivat ulkoministeriön viestintäjohtajan Jouni Mölsän mukaan "yli-innokkaat online toimijat". Myöskään Helsingin Sanomat ei ollut löytänyt todisteita kytköksistä Venäjään.


title: Finnbay

text: Sivustolla oli kuitenkin huhtikuussa 2014 lukuisia epäilyttäviä piirteitä. Sivuston ylläpitäjiin oli hankala saada yhteyttä, se ei ollut nimennyt päätoimittajaa ja sen antamat yhteystiedot olivat joko piilotettuja tai virheellisiä. Lisäksi sivusto käytti tunnettujen yritysten ja järjestöjen logoja näiden tietämättä antaen ymäärtää näiden olevan sivuston tukijoita. Sivusto oli myös käyttänyt luvatta STT-Lehtikuvan valokuvia. Finnbay myös kertoi olevansa italialaisen tietotoimisto ANSA:n edustaja Suomessa sekä aloittavansa uutissivusto Novosti Helsingin kanssa painetun lehden julkaisemisen. Kun lehdistö otti yhteyttä asiasta, molemmat tahot kiistivät asian ja kertoivat yhteistyön olleen lähinnä uutisvaihtoa ja uutisten kääntämistä. Sivuston taustaa selvitettäessä kävi myös ilmi, että Finnbay-sivuston vetäjällä oli myös lukuisia muita epämääräisiä nettisivustoja.


title: Sergi Darder

text: Sergi Darder Moll (s. 22. joulukuuta 1993 Artà, Baleaarit) on espanjalainen jalkapalloilija. Hän edustaa Espanjan Primera Divisiónissa pelaavaa Espanyolia ja on pelipaikaltaan keskikenttäpelaaja.


title: Sergi Darder

text: Darder on kotoisin Artàsta Baleaareilta, jossa hän pelasi kahdessa paikallisseuran junioriakatemiassa ennen siirtymistään Espanyolin junioreihin vuonna 2007. Hän pelasi ensimmäisen kautensa seuran reservijoukkueessa kaudella 2011–2012 Tercera Divisiónissa.


title: Sergi Darder

text: Heinäkuussa 2012 Darder teki sopimuksen Málagan kanssa, jossa hän siirtyi seuran reservijoukkueeseen. Seuraavana vuonna hän onnistui vakuuttamaan taidoillaan edustusjoukkueen päävalmentaja Bernd Schusterin, joka nosti Darderin mukaan kesän harjoituskaudelle. 10. elokuuta 2013 pelatussa harjoitusottelussa englantilaista Aston Villaa vastaan hän teki kaksi maalia.


title: Sergi Darder

text: 14. elokuuta 2013 ilmoitettiin, että Darder nostetaan tulevaksi kaudeksi 2013–2014 edustusjoukkueeseen yhdessä Fabrice Olingan ja Samuelin kanssa. Hän pelasi ensimmäisen ottelunsa maan pääsarjassa Primera Divisiónissa kolme päivää myöhemmin, kun Málaga kohtasi Valencian.


title: Sergi Darder

text: 4. marraskuuta 2013 Darder teki ammattilaissopimuksen seuran kanssa, joka ulottui vuoteen 2017 asti. Ensimmäisen virallisen maalinsa joukkueessa hän teki 31. maaliskuuta 2014 ottelussa paikallisvastustaja Real Betisiä vastaan.


title: Lasersytytys

text: Lasersytytys on vaihtoehtoinen tapa sytyttää polttoaineen ja ilman puristettu seos. Menetelmä perustuu laseriin, joka tuottaa palotilaan lyhyitä mutta tehokkaita valopulsseja sytytettävän polttoaineseoksen paineesta tai tiheydestä riippumatta. Tavallisesti sähkökipinän tuottava sytytystulppa on ollut riittävän hyvä moottoriajoneuvojen moottoreissa käytettäväksi puristussuhteen ollessa noin 10:1 ja harvoissa tapauksissa enintään 14:1. Kuitenkin joillain polttoaineilla, kuten maakaasulla, metanolilla ja biokaasulla, puristuskestävyys on huomattavasti korkeampi kuin tavallisella moottoribensiinillä, mikä houkuttelee hyödyntämään tätä mahdollisuutta korkeampaan puristussuhteeseen paremman hyötysuhteen ja tehon hyväksi. Tällöin perinteinen kipinäsytytys muodostuu pullonkaulaksi, sillä sytytystulppien elektrodit kuluvat joka tapauksessa ja korkeampaan paineeseen puristetun seoksen sytyttäminen kuluttaa vielä enemmän. Lasersytytyksessä ei tarvita sähkökipinässä kuluvia elektrodeja, vaan seoksen sytytykseen tarvittava energia tuodaan palotilaan laservalona optisesti. Näin sytytys nopeutuu ja tämä osaltaan helpottaa nakutuksen välttämistä, mikä edelleen mahdollistaa korkeamman puristussuhteen.


title: Espanjan Afrikan-armeija

text: Afrikan-armeija (, myös "Cuerpo de Ejército Marroquí" eli Marokon-armeija) oli vuonna 1913 muodostettu espanjalainen armeija, joka toimi Espanjan Marokossa vuonna 1956 tapahtuneeseen Marokon itsenäistymiseen saakka. Armeija koostui Fuerzas Regulares Indígenas (Regulares) -joukoista sekä vuonna 1920 perustetusta Espanjan muukalaislegioonasta. Regulares oli paikallisista asukkaista värvätty joukko-osasto, jonka komentajat olivat espanjalaisia.


title: Espanjan Afrikan-armeija

text: Afrikan-armeija osallistui vuosina 1920–1926 Rifin sotaan, jota käytiin Espanjan alaisuudesta itsenäisiksi julistautuneiden berberien muodostamaa Rifin tasavaltaa vastaan. Vuonna 1934 kenraali Francisco Franco käytti Regulares-joukkoja emämaassa Asturian kaivoslakon veriseen tukahduttamiseen. Sen aikana sai surmansa yli 2 000 kaivostyöläistä.


title: Espanjan Afrikan-armeija

text: Myöhemmin vuosina 1936–1939 armeija taisteli Espanjan sisällissodassa Francon johtamien kansallismielisten puolella toisen tasavallan hallitusta vastaan. Sodassa oli mukana yhteensä noin 63 000 Afrikan-armeijan sotilasta, jotka osallistuivat muun muassa Andalusian ja Extremaduran valloitukseen sekä Madridin piiritykseen. Sisällissodan aloittaneen sotilaskapinan käynnistivät Afrikan-armeijan upseerit Marokossa heinäkuussa 1936.


title: Espanjan Afrikan-armeija

text: Marokon itsenäistymisen yhteydessä vuonna 1956 suurin osa Regulares-joukkojen paikallisista sotilaista siirtyi vastaperustetun Marokon kuninkaalliseen armeijaan. Espanjan hallintaan jääneissä Ceutan ja Melillan kaupungeissa on edelleen pieniä muukalaislegioonan ja Regularesin varuskuntia.


title: Boss Blues Harmonica

text: Boss Blues Harmonica on kahden levyn kokoelma-albumi yhdysvaltalaisen bluesmuusikko Little Walterin tuotannosta. Julkaisuvuosi on 1986 ja tupla-albumi on Chess Recordsin sarjan "Chicago Golden Years" ensimmäinen osa.


title: Boss Blues Harmonica

text: Suomessa kansion valmistuksesta ja jakelusta on huolehtinut Polarvox Oy, Arinatie 2, 00370 Helsinki 37, Finland. Kannen on valmistanut Kirjapaino E. Kuronen.


title: Boss Blues Harmonica

text: Kappaleet ovat Walter Jacobsin eli Little Walterin tekemiä, ellei toisin ole mainittu. Musiikkikustantaja on Arc Music / BMI.


title: Annektoiminen

text: Annektoiminen tai anneksio (lat. "ad-ne´ctere" = liittää yhteen) on vieraan alueen liittäminen väkivaltaisesti toisen valtion alueeseen. Toimenpide on kielletty vuonna 1928 laaditulla Kelloggin sopimuksella, jossa kielletään sodan käyttäminen kansallisen politiikan välineenä. Myös YK:n peruskirja kieltää sen.


title: Kinissaari

text: Kinissaari on Asikkalan kunnan omistama luonnonsuojelualue, jonka pinta-ala on noin 21 hehtaaria. Se kuuluu Rominojan Natura 2000-alueeseen. Saaren kasvillisuus on kallioisilla alueilla mäntykangasta. Saaren rannat ovat osin lehtometsää ja alueen puusto on vanhaa. Saareen on mahdollista päästä veneellä Kinisselän puolella olevasta poukamasta. Venepaikan ranta on pääosin hiekkapohjaista.


title: Kinissaari

text: Kinissaarta kiertää vanha luontopolku, joka on jo osittain hävinnyt näkyvistä. Kinnissaareen tehtiin vielä 1980-luvulla luontoretkiä. Saaren metsä on yhdistelmä havumetsää ja lehtoa. Saarella kasvaa suuria haapoja ja muitakin lehtipuita. Luontopolulta oli mahdollista nähdä vielä 1990-luvulla kanahaukka pesällään, sekä mm. mehiläis- ja hiirihaukkojen pesiä.


title: Kinissaari

text: Saarella on 1970-luvulla tapahtuneen onnettomuuden johdosta muistomerkki kallion päällä. Saarella retkeillyt luontoharrastaja tippui kalliolta alas ja kuoli. Muistomerkki on lähellä polkua, jota pitkin saaren voi kiertää ympäri.


title: Kinissaari

text: Kinissaaren pohjoispuolella on myös Pieni Kinissaari.


title: Järjestöneuvos

text: Järjestöneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Järjestöneuvos

text: Arvonimi myönnettiin ensimmäisen kerran vuonna 1992. Vuosien 1918–2013 aikana järjestöneuvoksen arvonimi on myönnetty 47 henkilölle.


title: Kalatalousneuvos

text: Kalatalousneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Kalatalousneuvos

text: Arvonimi myönnettiin ensimmäisen kerran vuonna 1985.


title: Kihlakunnanneuvos

text: Kihlakunnanneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Kihlakunnanneuvos

text: Arvonimi myönnettiin ensimmäisen kerran vuonna 1946 neljälle kruununvoudille. Vuosien 1918–2013 aikana kihlakunnanneuvoksen arvonimi on myönnetty 37 henkilölle.


title: Tunnustaminen

text: Tunnustaminen voi tarkoittaa ainakin seuraavia:


title: Kaupallinen neuvos

text: Kaupallinen neuvos on Suomessa sekä valtionhallinnon virkanimike ulkoasiainhallinnossa että arvonimi.


title: Kaupallinen neuvos

text: "Kaupallisen neuvoksen nimi ja arvo" () on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Kaupallinen neuvos

text: Arvonimi myönnettiin ensimmäisen kerran vuonna 1992. Vuosien 1918–2013 aikana tämä arvonimi on myönnetty vain kahdelle henkilölle.


title: Intendentti (arvonimi)

text: Intendentin nimi ja arvo on Suomessa tasavallan presidentin myöntämä arvonimi, joka kuuluu 14. ryhmään. Arvonimestä maksettavan veron määrä on joko .


title: Intendentti (arvonimi)

text: Arvonimi myönnettiin ensimmäisen kerran vuonna 1930. Vuosien 1918–2013 aikana intendentin arvonimi on myönnetty viidelle henkilölle.


title: The Mind of Primitive Man

text: The Mind of Primitive Man on saksalaissyntyisen, Yhdysvalloissa vaikuttaneen antropologin Franz Boasin (1858-1942) vuonna 1911 julkaistu kulttuuriantropologian merkkiteos, jossa Boas käsittelee kriittisesti rodun käsitettä. Lisäksi Boasin kriittisen tarkastelun kohteena on primitiivinen kulttuuri. Teoksesta ilmestyi vuonna 1938 uusittu painos, joka noudattaa alkuperäistä versiota, mutta on järjestetty 13 lukuun. Uusitussa laitoksessa Boas kyseenalaistaa aikakauden poliittista päätöksentekoa rotu-käsitteen varjolla.


title: The Mind of Primitive Man

text: Historiallisen partikularismin ja kulttuurirelativismin edustajana Boas esittää teoksessa primitiivisyys-käsitteen mahdottomuuden ja korostaa kaikkien kulttuurien tasavertaisuutta. Teoksessa kyseenalaistetaan aiempia käsityksiä rodun, ihmisen biologisten, älyllisten sekä sosiaalisten ominaisuuksien keskinäisestä suhteesta.


title: The Mind of Primitive Man

text: Teoksessa "The Mind of Primitive Man" Boas tarkastelee eritoten kulttuurien ja rodun suhdetta aiempien uskomusten kautta, joiden mukaan kehittyneiden kulttuurien ja yhteiskuntien väestön älykkyysosamääräon korkeampi ja heillä on paremmat biologiset ominaisuudet. Boasin mukaan kulttuurin ja rodun välistä suhdetta on pyritty selittämään useaan otteeseen aiemmissa tutkimuksissa, mutta aiemmat tutkimukset sekä ihmisten luokittelut ovat olleet vain spekulaatioita ja perustuneet emotionaalisiin arvoihin. Boasin mukaan aiemmilla luokitteluilla onkin ollut vain vähän tieteellistä näyttöä.


title: The Mind of Primitive Man

text: Boas tutkii teoksessa rotukeskustelua ja "rodullista perinnöllisyyttä" ("racial heredity") perinnöllisyyden kautta. Hän selvittää kuitenkin perinnöllisyyden epätasaisuutta ihmisten liikkumisen, fenotyypin, eristyksessä olevien ryhmien, sisäsiittoisuuden ja ryhmien välisten sekoittumisen kautta, ja osoittaa, kuinka ihmisten fyysiset ominaisuudet eivät ole pysyviä. Sen kautta Boas osoittaa, ettei rodulle voida antaa biologista merkitystä.


title: The Mind of Primitive Man

text:
Perinnöllisten tekijöiden ohella Boas tarkastelee kulttuurisia ja sosiaalisia ominaisuuksia suhteessa rodun käsitteeseen. Hän tutkii suhdetta kielen, murteiden ja sosiaalisen etiketin kautta ja osoittaa kielten ainutkertaisuuden ohella primitiivisinä pidettyjen kulttuurien kielen, uskontojen ja tabujen monimutkaisuuden. Boas päättää pohdintansa rodusta ja primitiivisyydestä loogisen ihmisajattelun kehittymiseen.
Teoksen lopussa Boas esittää aikansa rotukeskustelun kehittymistä ja keskustelunaiheita Yhdysvalloissa. Boas korostaa viimeiseen lukuun saakka kulttuurien samanarvoisuutta ja toivoo aikakauden tapahtumien myötä ihmisille suvaitsevaisuutta ja rotu-käsitteen kyseenalaistamista.


title: The Mind of Primitive Man

text: Boas, Franz (1911). The Mind of Primitive Man.The Macmillan Company.


title: Irlannin kapina 1798

text: Irlannin kapina oli Society of United Irishmen -järjestön Irlannissa vuonna 1798 nostattama separatistinen kapina, jonka tarkoituksena oli irrottaa Irlanti Englannin vallasta. Ranska tuki kapinaa lähettämällä joukkoja Irlantiin, mutta apu oli liian vähäistä ja saapui liian myöhään. Kapina kukistettiin kovin ottein.


title: Irlannin kapina 1798

text: United Irishmen -järjestö oli perustettu vuonna 1791 ja sen toiminnan keskukset olivat Belfastissa ja Dublinissa. Järjestössä oli mukana Irlannin eri uskonnollisten ryhmien edustajia, sekä protestantteja, presbyteerejä että katolisia. Järjestöä olivat innoittaneet muun muassa Amerikan ja Ranskan vallankumoukset, ja se ajoi yleistä äänioikeutta, katolisten emansipaatiota sekä Irlannin vapauttamista Englannin vallasta. Kun Englannin ja Ranskan välillä vallitsi helmikuusta 1793 alkaen sotatila, alkoivat brittiviranomaiset pitää järjestön Ranskaan kohdistamaa ihailua maanpetokseen vihjaavana. United Irishmenin toiminta pyrittiin tukahduttamaan toukokuussa 1794, kun sen johtajan Wolfe Tonen salaiset neuvottelut ranskalaisten kanssa paljastuivat. Vuodesta 1795 alkaen järjestö radikalisoitui ja muuttui maanalaiseksi salaseuraksi, jonka tavoitteena oli aseellisella kapinalla ja Ranskan sotilaallisella tuella saavutettava itsenäinen Irlannin tasavalta. Tähän vaikutti suositun lordi Fitzwilliamin erottaminen Irlannin varakuninkaan paikalta samana vuonna. Järjestöön alkoi nyt liittyä paljon oloihinsa tyytymättömiä talonpoikia ja työläisiä.


title: Irlannin kapina 1798

text: Vuonna 1796 Wolfe Tone sai Ranskan hallituksen suostuteltua lähettämään maihinnousuarmeijan Irlantiin. Kenraali Lazare Hochen komentama 43 aluksen laivasto mukanaan 15 000 miestä lähti matkaan 15. joulukuuta 1796 ja onnistui pääsemään Bantrynlahdelle, mutta talvimyrsky hajotti laivaston ja esti maihinnousun. Kesällä 1797 Irlantiin lähetettiin samassa tarkoituksessa suuri ranskalais-hollantilainen laivasto, mutta brittiläinen eskaaderi tuhosi sen Camperdownin edustalla. Pelätessään kapinallisten irlantilaisten ja Ranskan salaliittoa britit ryhtyivät tämän jälkeen ankariin vastatoimiin. Vuonna 1797 kenraali Gerard Lake ryhtyi järjestelmällisesti riisumaan kansalaisia aseista Ulsterissa ja lakkautti Belfastissa ilmestyneen United Irishmenin lehden, "Northern Starin". Itse järjestö kiellettiin virallisesti ja sen valajäsenet määrättiin karkotettavaksi maasta eliniäksi. Maan alle siirtyneen järjestön jäseneksi liittyminen kiellettiin kuolemanrangaistuksen uhalla. Varakuninkaalle annettiin valtuudet poikkeustilan julistamiseen.


title: Irlannin kapina 1798

text: Vuoden 1798 alussa United Irishmen ryhtyi valmistelemaan kapinaa. Brittiviranomaiset onnistuivat pidättämään useita järjestön johtajia maaliskuussa ja toukokuussa järjestön johtoon kuulunut lordi Edward Fitzgerald sai surmansa pidätyksen yhteydessä. Britit julistivat koko Leinsterin provinssin sotatilaan ja ryhtyivät seulomaan United Irishmenin jäseniä siviiliväestön keskuudesta julmilla keinoilla, hyökkäilemällä kyliin ja polttamalla viljaa. Kapina puhkesi toukokuun lopussa ilman johdonmukaista suunnitelmaa eri puolilla Irlantia, Meathissa, Ulsterissa, Antrimissa, Downissa ja Wexfordissa. Liikehdintää esiintyi sekä protestanttien että katolisten keskuudessa. Lähtölaukauksena toimi ennaltasovitusti Dublinista lähteneiden postivaunujen sieppaus 23. ja 24. toukokuuta välisenä yönä. United Irishmenin johtajat olivat suunnitelleet pääkansannousua Dubliniin, mutta kun siitä ei tullut mitään, vastuu kapinan menestyksestä jäi muiden maakuntien oma-aloitteisuuden varaan. Dublinin linnassa toiminut Irlannin brittihallinto ei joutunut missään vaiheessa suoraan kapinallisten uhkaamaksi. Monet Irlannin protestantit, joskaan eivät kaikki, tukivat brittejä kapinan kukistamisessa.


title: Irlannin kapina 1798

text:
Kapinallisten menestystä haittasi aseiden, sotilaskurin ja yhteishengen puute sekä useimpien johtajien jääminen vangeiksi jo ennen kapinan alkua. Dublinia ympäröineiden Kildaren, Meathin, Carlow’n ja Wicklow’n kreivikuntien alueella kapinointi tukahdutettiin muutamassa päivässä. Menestystä saavutettiin lähinnä itäisessä Ulsterissa sekä Wexfordissa, jossa kapinaa johti katolinen pappi John Murphy. Rauhallisena pidetyn Wexfordin kiivas kansannousu johtui brittien siellä pitkin kevättä harjoittamista erityisen brutaaleista vastatoimista, kuten United Irishmenin jäseniksi epäiltyjen summittaisista joukkoteloituksista. Wexfordin kapinalliset onnistuivat heti kapinan alussa voittamaan britit Oulartin taistelussa, millä oli sähköistävä vaikutus eri puolilla Irlantia. Murphyn johtamat joukot onnistuivat myös valtaamaan menestyksellä Enniscorthyn ja kreivikunnan pääkaupungin Wexfordin. Sen jälkeen he kuitenkin kärsivät tappion New Rossin, Arklowin ja Newtownbarryn taisteluissa, ja joutuivat perääntymään. Wexfordissa katoliset rivimiehet alkoivat hyökkäillä myös protestanttisen siviiliväestön kimppuun, ja väestöryhmien väliset vihamielisyydet saivat kapinan myötä erityisen katkeran luonteen. Varsinkin taisteluiden loppuvaiheessa kurin romahdettua molemmat osapuolet ryhtyivät julmasti murhaamaan vihollisvankeja.
Protestanttisessa Ulsterissa oli kapinan alussa hiljaista, mutta toukokuun lopussa paikallinen United Irishmenin johto vaihdettiin, minkä jälkeen kansannousun suunnittelu aloitettiin kiireesti Henry Joy McCrackenin johdolla. Ulsterin kapinalliset kuitenkin lyötiin nopeasti, Antrimin kreivikunnan alueelle kokoontunut pääjoukko 7.–8. kesäkuuta Antrimin taistelussa ja Downin alueen joukot 12.–13. kesäkuuta Ballynahinchin taistelussa. Kun kapinapesäkkeet muualla Irlannissa oli kukistettu, jäljelle jääneet Wexfordin kapinalliset kerääntyivät Enniscorthyn Vinegar Hilliin. Kesäkuussa Wexfordiin keskitettiin suuret määrät kenraali Laken komentamia brittijoukkoja. Lake saartoi Vinegar Hillin 20 000 miehen voimin ja saavutti ratkaisevan voiton kapinallisista 21. kesäkuuta käydyssä taistelussa. Pakoon päässeet kapinallisten joukot hajaantuivat. Kaikki vangeiksi jääneet kapinajohtajat teloitettiin pikaisesti. McCracken teloitettiin, samoin kaikki Wexfordin johtajat. Downin alueen komentaja Henry Monro hirtettiin kotiovelleen. Pastori Murphy piestiin, hirtettiin ja mestattiin, minkä jälkeen hänen ruumiinsa poltettiin ja pää laitettiin seipään nokkaan.


title: Irlannin kapina 1798

text: Kun kenraali Lake oli kukistanut kapinallisten pääjoukot, Englannin hallitus nimitti kenraali Charles Cornwallisin Irlannin varakuninkaaksi ja ylipäälliköksi tehtävänään palauttaa järjestys maahan. Saadakseen tilanteen rauhoitettua Cornwallis antoi 17. heinäkuuta julistuksen, jossa hän myönsi yleisen armahduksen kapinallisten rivimiehille.


title: Irlannin kapina 1798

text: Kapinan puhjetessa Pariisissa oleskellut Wolfe Tone sai suostuteltua Ranskan hallituksen lähettämään kaksi pienehköä laivasto-osastoa Irlannin kapinallisten tueksi. Kun ne saapuivat perille elokuussa, irlantilaisten kapinointi oli jo käytännössä tukahdutettu sekä maan pohjois- että eteläosassa. Lisäksi ranskalaiset päättivät nousta maihin Länsi-Irlannissa, kaukana keskeisistä kapinapesäkkeistä. Kenraali Jean Humbertin komentama 1 100 miehen vahvuinen Ranskan ensimmäinen laivasto-osasto nousi 22. elokuuta maihin Kilcumminissa, lähellä Killalaa Mayossa. Humbert onnistui aluksi voittamaan britit Castlebarin taistelussa, mutta hänen joukkonsa jäivät pian saarroksiin ja joutuivat antautumaan kohdattuaan 8. syyskuuta brittien ylivoiman Ballinamuckin taistelussa Longfordissa. Antautuneita ranskalaisia kohdeltiin sotavankeina, mutta heihin liittyneitä irlantilaisia surmattiin surutta. Seuraavaksi Ranskasta pienen joukon kanssa purjehtinut James Napper Tandy nousi 4. syyskuuta maihin Donegalin edustalla, mutta kuultuaan Humbertin antautumisesta hän lähti Irlannista vain muutaman päivän jälkeen. Kapinan viimeiseksi yhteenotoksi jäi 12. lokakuuta ranskalaisten ja brittien välillä käyty meritaistelu, jossa britit löivät kymmenen alusta ja 3 000 miestä käsittäneen ranskalaisten toisen laivasto-osaston ennen kuin se ehti nousta maihin. Tässä yhteydessä myös ranskalaisten mukana tullut Tone jäi vangiksi.


title: Irlannin kapina 1798

text: Irlannin kapinassa ja sen jälkiselvittelyissä surmattiin arvioiden mukaan 10 000 – 25 000 kapinallista irlantilaista, joista monet olivat taisteluihin osallistumattomia siviilejä. Britit menettivät vain noin 600 sotilasta. Uskonnollisten ryhmien väliset väkivaltaisuudet Ulsterissa syvensivät niiden välistä katkeruutta tavalla, joka vaikutti pitkään.


title: Irlannin kapina 1798

text: Kapinan kukistamisen jälkeen monia kapinallisia karkotettiin Australian rangaistussiirtoloihin. Tone teki marraskuussa itsemurhan vankilassa. Kapinan merkittävin seuraus oli Englannin pääministeri William Pitt nuoremman vuonna 1800 säädättämä unionilaki, jolla Irlannin parlamentti lakkautettiin ja Irlanti yhdistettiin valtiounioniin Englannin ja Skotlannin kanssa. Vuoden 1798 kapinan jälkikaikuna syntyi vielä vuonna 1803 Dublinissa Robert Emmetin johtama kapina, joka kuitenkin kukistettiin heti alkuunsa.


title: Irlannin kapina 1798

text: Irlannin nationalistien ajattelussa vuoden 1798 tapahtumat kohosivat myöhemmin suorastaan legendaariseen asemaan. Kapina ja sen jälkimaine pönkittivät ajattelutavan, jossa väkivaltainen kansannousu nähtiin ensisijaisena keinona Irlannin vapauttamiseen.


title: Erik Punaisen saaga

text: Erik Punaisen saaga eli Eiríks saga rauða () eli "saaga norjalaisten Pohjois-Amerikkaan asuttamisesta". Saaga kertoo tapahtumista, joiden vuoksi Erik Punainen karkasi Grönlantiin, sekä Leif Erikinpojan Vinlandin löytämisestä, joka tapahtui ihan sattumalta hänen viikinkilaivansa eksyttyä sumussa kulkusuunnasta. Maantieteellisten tietojen mukaan hänen löytämänsä paikka oli Newfoundlandin saari, joten hän löysi Amerikan noin 500 vuotta ennen Kristoffer Kolumbusta. Saagaa on säilynyt kahdessa käsikirjoituksessa: "Hauksbókissa" (1300-luku) ja "Skálholtsbókissa" (1400-luku). Nykyajan filologit olettavat, että "Skálholtsbók" on lähempänä alkuperäistä tarinaa, joka oli kirjoitettu ilmeisesti 1200-luvulla. Saaga on ilmestynyt suomeksi nimellä "Viinimaan saaga" vuonna 1971 Jyrki Mäntylän kääntämänä teoksissa "Veriveljien saaga ja Viinimaan saaga" (Helsinki: Otava, 1971) sekä "Saagat" (Helsinki: Otava, 1987).Saagassa mainittuja paikkoja Grönlannin ulkopuolella ovat: Helluland, Markland, Bjarney, Kjalarnes, Furdustrandir, Straumfjörð, Straumey, Vinland, Hóp, Einfœtingjaland, Hvítramannaland ja "Irlannin meri".


title: Erik Punaisen saaga

text: Lukuisista versioista tässä muutamia tärkeimpiä:


title: Englannin Valioliigan kausi 2014–2015

text: Englannin Valioliigan kausi 2014–2015 oli Valioliigan 23. kausi. Kausi alkoi lauantaina 16. elokuuta 2014 ja kausi päättyi 24. toukokuuta 2015.


title: Englannin Valioliigan kausi 2014–2015

text: Hallitsevana mestarina kauteen lähti Manchester City. Leicester City, Burnley ja Queens Park Rangers olivat kolme noussutta joukkuetta.


title: Englannin Valioliigan kausi 2014–2015

text: 3. toukokuuta 2015, Chelsea varmisti mestaruuden voittamalla kotikentällään 1–0 Crystal Palacen. Chelsea voitti neljännen kerran valioliigan mestaruuden ja ensimmäisen kerran 2010-luvulla.


title: Englannin Valioliigan kausi 2014–2015

text: Yhteensä 20 joukkuetta pelaa sarjassa, sisältäen 17 joukkuetta edelliseltä kaudelta ja kolme noussutta joukkuetta mestaruussarjasta. 5. huhtikuuta 2014, Leicester City ansaitsi nousun mestaruusarjan edellisen kauden jälkeen ollessaan kymmenen vuotta poissa Valioliigasta.


title: Englannin Valioliigan kausi 2014–2015

text:
Päivitetty 9. elokuuta 2015. Lähde: Premier League
Sijoituksen määrittäminen: 1) Pisteet; 2) Maaliero; 3) Tehdyt maalit.
(M) Mestari; (P) Putosi.
Huomioita:


title: Irlannin lordiluutnantti

text: Irlannin lordiluutnantti ja kenraalikuvenööri ("Lord Lieutenant general and General Governor of Ireland", käytetään myös nimeä Irlannin varakuningas) oli Englannin kruunun edustaja ja käskynhaltija Irlannissa keskiajalta vuoteen 1922, jolloin Irlannin vapaavaltio perustettiin.


title: Irlannin lordiluutnantti

text: Lordiluutnantin nimitti kuningas. Hänen apulaisenaan oli Irlannin asioiden pääsihteeri ("Chief secretary"), joka usein oli Britannian hallituksen jäsen.


title: Irlannin lordiluutnantti

text: Irlannin vapaavaltiossa oli lähinnä muodollinen kenraalikuvernöörin virka vuoteen 1936, jolloin se poistettiin perustuslain muutoksella.


title: Jouni Mutanen

text: Jouni Mikko Mutanen (s. 14. elokuuta 1958 Mikkeli) on Naantalin kaupunginjohtaja. Koulutukseltaan hän on oikeustieteen kandidaatti.


title: Jouni Mutanen

text: Mutanen syntyi Mikkelissä vuonna 1958 kolmilapsiseen metsänhoitajaperheeseen. Perhe asui useilla paikkakunnilla Itä-Suomessa ja koulut Mutanen kävi Nurmeksessa. Helsingissä Mutanen opiskeli oikeustieteen kandidaatiksi, jonka jälkeen hän työskenteli kaksi vuotta lakimiehenä Sosiaalihallituksessa. Varusmiespalveluksen jälkeen 1980-luvun puolivälissä Mutanen otti vastaan kunnanjohtajan viransijaisuuden pienessä Velkuan saaristokunnassa. Velkualta hän siirtyi neljäksi vuodeksi (1986–1990) Lemun kunnanjohtajaksi. Lemusta Mutanen lähti Siilinjärvelle, jossa hän oli kunnanjohtajana vuodet 1990–2008. Vuonna 2008 hän siirtyi Päijät-Hämeen sosiaali- ja terveysyhtymän johtajaksi.


title: Jouni Mutanen

text: Päijät-Hämeestä Mutanen siirtyi Naantalin kaupunginjohtajaksi, kun 43-paikkainen Naantalin kaupunginvaltuusto valitsi hänet 31. maaliskuuta 2014 25 äänellä virkaan. Kaupunginjohtajana Mutanen aloitti 1. syyskuuta.


title: Jouni Mutanen

text: Taustaltaan Mutanen on keskustalainen, mutta hän ei ole omien sanojen mukaan osallistunut vuosiin poliittiseen toimintaan. Jouni Mutasella on vaimo ja kaksi aikuista lasta. Aikaisemmin hän asui Lahdessa, mutta syksystä 2014 lähtien Naantalissa.


title: Nuclear Family

text: Nuclear Family on vuonna 2012 ensi-iltansa saanut Kyle Rankinin ohjaama elokuva.


title: Robert Snodgrass

text: Robert Snodgrass (s. 7. syyskuuta 1987) on skotlantilainen jalkapalloilija, joka edustaa Englannin valioliigassa pelaavaa Hull Cityä. Hän on pelipaikaltaan oikea laitahyökkääjä. Snodgrass kuuluu Skotlannin jalkapallomaajoukkueeseen. Hän on pelannut 15 maaottelua.


title: Robert Snodgrass

text: Snodgrass aloitti uransa skotlantilaisessa Livingston FC:ssä, jossa hän pelasi vuoteen 2008 asti. Vuonna 2007 hän kävi lainalla Stirling Albionissa. Samana vuonna hän kävi suurseura FC Barcelonan testileirillä. 2008 hän siirtyi Englannin Mestaruussarjan Leeds Unitediin, jossa pelatun neljän vuoden aikana Snodgrass nousi fanien suureksi suosikiksi. Vuonna 2012 hän siirtyi ensimmäistä kertaa Valioliigaan, Norwichin riveihin. Ensimmäisellä kaudellaan "Canariesin" riveissä fanit valitsivat hänet joukkueen toiseksi parhaaksi pelaajaksi, heti Sebastien Bassongin jälkeen. Norwichin pudottua Valioliigasta Snodgrass siirtyi kesällä 2014 Valioliigassa pelaavan Hull Cityn riveihin. Snodgrass loukkasi polvensa heti kauden avausottelussa Queens Park Rangersia vastaan ja on ollut siitä asti sivussa.


title: Robert Snodgrass

text: Nuorten maajoukkueissa Skotlantia edustanut Snodgrass pelasi ensimmäisen maaottelunsa Skotlannin jalkapallomaajoukkueen paidassa helmikuussa 2011 Pohjois-Irlantia vastaan. Hän teki ensimmäisen maaottelumaalinsa Tanskaa vastaan saman vuoden elokuussa. Snodgrass teki kaksi maalia vuoden 2014 MM-kisojen karsinnoissa.


title: Punamultahauta

text: Punamultahauta on suomalaisessa arkeologiassa yleisesti käytetty nimitys sellaisille hautauksille, joissa on käytetty punamultaa hautaamisrituaaleissa joko haudan tai vainajan peittämiseen. Arkeologisessa kaivauksissa punamullan käyttö näkyy punaisena maa-aineksena, jonka yhteydessä esiintyy vainajan jäännöksiä tai sille kuuluvia hauta-antimia tai henkilökohtaisia esineitä. Suomessa punamultaa on käytetty hautauksissa mesoliittisella- ja neoliittisella kivikaudella yleisesti, mutta myös muutamassa varhaismetallikauden hautauksessa. Punamultaa on käytetty jo paleoliittisella kivikaudella ja siitä on eriaikaisia esimerkkejä eri puolilla maailmaa Euroopassa, Afrikassa, Aasiassa, Australiassa ja Amerikassa. Punamultaa on käytetty myös väriaineena kalliomaalauksissa kaikkialla maailmassa.


title: Punamultahauta

text: Kaikki maassa olevat punamultaläiskät eivät ole punamultahautoja. Punainen väri voi johtua maaperän raudasta, joka jouduttuaan ilman kanssa tekemisiin oksidoituu hapen avulla hematiitiksi ( eli haima-/hema- viittaa vereen) ja edelleen hydroksoituu limoniitiksi. Rauta liukenee ensin pohjaveteen ja kun vesi nousee pintaan, se saostuu oksidoituna tai hydroksoituna maa-aineksen joukkoon muodostaen siihen keltaisten, ruskeiden tai punaisten värien eri sävyjä. Keltamultaa tarkoittava sana okra tulee kreikasta () tarkoittaen vaaleankeltaista. Näitä luontaisia keltamullaksi kusuttuja maa-alueita esiintyy paikka paikoin ja ne paljastuvat esimerkiksi keltaisen tai ruskean veden purkautuessa esiin maasta sateisina kausina. Kuivuminen happirikkaassa ilmassa tai altistuminen auringon ultraviolettivalolle muuttaa maa-aineksen väriä punaisemmaksi. Joskus punamultakerros löytyykin keltamultakerroksen päältä. Ihmiset ovat myös käsitelleet kelta- ja punamultaa kuivattamalla sitä auringossa tai polttamalla sitä tulessa, jolloin punainen väri syvenee.


title: Punamultahauta

text: Latviassa olevan mesoliittisen Zvejniekin kalmiston haudoissa ollutta punamultaa tutkittiin kemiallisesti. Kemiallisessa analyysissa huomattiin, ettei punamulta ollut enää luontaisessa muodossaan vaan että se oli poltettu noin 300–500 °C lämpötilassa. Otetuissa näytteissä raudan osuus jauheesta oli vain 20–50 % lopun ollessa kvartsia, illiittiä, kaoliinia ja dolomiittia (saven ja hiedan seosta eli maata). Päätelmäksi tuli, että hautaamiseen käytetty punamulta oli sitä tarkoitusta varten erikseen valmistettu.


title: Punamultahauta

text: Kaikissa punamultahaudoissa asian ei tarvitse olla näin. Hienojakoisena jauheena punamulta voi kulkeutua sadeveden mukana syvemmälle hiekkaan ja värjätä sen punaiseksi. Rajan vetäminen sille, mikä on valmistettua punamultaa ja mikä jälkeenpäin värittynyttä, saattaa olla vaikeaa.


title: Punamultahauta

text: Joskus punamulta on ripoteltu jauheena haudan pohjalle kerrokseksi, johon vainaja lasketaan. Vainaja on saatettu vielä peittää kerroksella punamultajauhetta. Myös hematiitin sekoittamista saveen on havaittu. Savea on sitten sivelty vainajan kasvoille kerrokseksi, joka toimi kuolinnaamiona.


title: Punamultahauta

text: Kaikki punamultahaudat eivät ole samanlaisia tai edes samanikäisiä, vaan niissä esiintyy runsaasti vaihtelua. Erilaisia punamultahautauksia vertaamalla on huomattu, että samanlaisia hautauksia esiintyy myös ilman punamultaa. Haudassa tavattava punamultakerros ei siten määrittele haudan tyyppiä, vaan se on ainoastaan yksi hautauksen liittyvä piirre, joka on kuitenkin varsin näkyvä. Suomessa on laajassa käytössä termi punamultahauta, mutta muualta se puuttuu lähes täysin. Hautauksia ei yleensä luokitella niiden erityispiirteiden mukaan, vaan luokitteluun käytetään lähes aina aikakautta, jona ne on tehty. Esimerkiksi jo Euroopassa hautatyyppien luettelosta tulisi erittäin pitkä, jos niitä lueteltaisiin jokaisen piirteen mukaan. Suomessa tähän on kuitenkin ollut varaa, sillä kivikautinen kulttuurimme on ollut melko yhtenäistä.


title: Punamultahauta

text: Vanhin punamultahautaus Suomessa on löydetty Vantaan Jönsaksesta ja se ajoitetaan varovaisesti mesoliittiseksi. Koska mesoliittisiä hautauksia tunnetaan Suomessa hyvin vähän, emme tiedä varhaisten suomalaisten tapoja riittävästi. Sen sijaan kampakeraamisilta kulttuurikausilta tunnemme nykyään yli 60 punamultahautaa tai niitä sisältävää kalmistoa. Vaikka punamultaläiskiä oli epäilty pitkään haudoiksi tai hautoihin liittyviksi piirteiksi, on ensimmäinen punamultakalmistona 1950-luvulla tutkittu kohde ollut Euran Honkilahdella sijaitseva Kolmhaaran asuinpaikka. Pian tämän jälkeen tutkittiin Kokemäen Pispan asuinpaikka, jossa hautoja oli lähes yhtä runsaasti. Vasta näiden tutkimusten jälkeen alettiin kirjallisuudessa käyttää sanaa punamultahauta yleisemminkin. Punamultahautaukset ovat jatkuneet Suomessa kivikauden läpi, mutta vähenivät ja lopulta loppuivat kivikauden päättyessä.


title: Punamultahauta

text: Muita tunnettuja punamultahautoja sisältäviä kalmistoja ovat esimerkiksi Hartikka Laukaassa , Vaateranta Taipalsaaressa , Kukkarkoski Liedossa , Laajamaa Tervolassa , Kangas Kaustisella , Laitilan Nästinristissä, Sätös Outokummussa, Koivumäki Nousiaisissa, Tainiaro Simossa ja Kilteri Vantaalla.


title: Punamultahauta

text: Venäjällä vaikuttanut neoliittinen kamapakeraaminen kulttuurijatkumo on käyttänyt punamultahautausta yleisesti. Myös näitä kulttuureja vanhempia esimerkkejä tunnetaan. Esimerkiksi Äänisen Peurasaaressa on Peurasaaren kalmistossa tutkittu lähes 180 hautausta, jossa osa vainajat on peitetty punamullalla. Tämä kalmisto on ajoitettu mesoliittiseksi, missä hautojen ajoitukset vievät löydöt aikaan ennen 6000 eaa. Myös idempänä ja pohjoisempana sijaitsevalla Veretjen asuinpaikalla on ollut punamultahautausta. Sekin ajoittuu mesoliittiseksi ja sieltä on löytöjä 8200 eaa. alkaen.


title: Punamultahauta

text: Virosta tunnetaan mesoliittisia hautoja ainoastaan Kivisaaren asuinpaikalta, mutta toisin kuin Suomessa ja Latviassa, täältä ei ole löydetty punamultahautauksia. Narvan keramiikan asuinpaikoillakaan ei punamultaa ole käytetty, mutta tyypillisen kampakeraamiikan asuinpaikoilla on punamultahautauksia tehty esimerkiksi Tamulassa, Valmassa ja Naakamäellä.


title: Punamultahauta

text: Latviassa on Euroopan suurin mesoliittinen Zvejniekin kalmisto, josta tiedetään yli 320 hautausta ja jossa on tehty yleisesti punamultahautauksia. Kalmistossa noin puolet haudosta ovat olleet punamultahautoja ja lopuista on punamulta puuttunut. Kalmiston vanhimmissa haudoissa on punamultaa käytetty eniten. Nämä ajoittuvat 7500 eaa. Punamultahautojen suosio on tämän jälkeen heikentynyt, mutta ne yleistyivät sitten neoliittisen kauden puolivälissä. Tämän jälkeen punamultahautaukset vähenivät taas ja loppuivat kokonaan kivikauden loppuun tultaessa.


title: Punamultahauta

text: Lännessä Skandinaviassa ja Tanskassa punamultahautaus on tunnettu muun muassa mesoliittisessa Ertebøllen kulttuurissa (valokuva ). Esimerkkejä punamultahaudoista löytyy muun muassa Vedbækin kalmistosta Kööpenhaminan lähistöltä ja Skateholmin kalmistoista Ruotsin Skånesta. Nämä haudat on tehty ennen 5000 eaa. Punamultatraditiota harjoitti myöhemmin Suppilopikarikulttuuri, jonka parista on paljon esimerkkejä punamultahaudoista. Myös pohjoisempana Ruotsissa on löydetty punamultahautoja.


title: Punamultahauta

text: Punamultahautauksien määrä vähenee muuallakin kivikauden loppupuolella ja perinne katoaa sitten kokonaan. Esimerkiksi punamultahautaus oli yleinen tapa 3600–2200 eaa. Uralilta Tonavalle ulottuneessa indoeurooppalaisessa Jamnakulttuurissa, jossa maakuoppiin haudattujen vainajien päälle ripoteltiin punamultaa. Tämä kulttuuri tunnetaan myös "punamultahautakulttuurina" ( ja ). Punamullan käytöstä on lukuisia esimerkkejä yli läntisen Euroopan aina idässä Uralille saakka jo keskimmäiseltä paleolittiselta aikakaudelta asti.


title: Punamultahauta

text: Punamultaa on käytetty jo Afrikassa, mistä kertovat Etelä-Afrikan Blombosin luolan okralöydöt 120 000 vuoden takaa. Tapa esiintyy myös Israelissa Qafzehin luolassa vielä 100 000−90 000 eaa. Kun ihminen levittäytyi Afrikasta muille mantereille, hän vei varmasti mukanaan punamullan käyttämisen perinteen. Kuuluisat australialaiset kalliomaalaukset on tehty punamullalla. Vanhin maininta punamultahautauksesta on Mungojärven punamultahautaus, joka ajoitetaan vähintään 40 000 eaa.


title: Punamultahauta

text: Uudella mantereella esiintyy punamultahautauksia lukuisin esimerkein. Newfoundlandissa löytyi hiljattain intiaanien kalmisto 2500 eaa., jossa useimmat haudat olivat punamultahautoja.


title: Punamultahauta

text: Neandertalin ihmiset ("Homo neanderthalensis") kuolivat Euroopassa sukupuuttoon noin 30 000 eaa. Sitä ennen tämä ihmisen laji (tai rotu "Homo sapiens neanderthalensis") oli Euroopassa ainoa elävä ihminen, kunnes se sai meistä seuraa ("Homo sapiens sapiens") noin 40 000 eaa. Viimeisenä 20 000 vuotena neandertalin ihminen käytti erinäisiin tarkoituksiin väripigmenttejä, jotka olivat hematiittia, limoniittia tai mangaanioksidia eli ruunikiveä. Niitä käytettiin maalaamiseen (luolamaalauksia) ja hautaamiseen. Tämän perinteen varhaisin todettu hetki ajoitetaan 200 000–250 000 eaa., mikä ajoitus on saatu Maastricht-Belvédèreissä Alankomaissa olevalta löytöpaikalta. Paikalta löydettiin neandertalin ihmiselle kuuluva asuinpaikka ja sieltä lukuisia palasia punamaalin mineraaleja.


title: Alumiinibromidi

text: Alumiinibromidi (AlBr) on alumiinin ja bromin muodostama epäorgaaninen molekyyliyhdiste. Sitä käytetään katalyyttinä orgaanisen kemian reaktioissa.


title: Alumiinibromidi

text: Alumiinibromidi on huoneenlämpötilassa värittömiä tai kellertäviä hygroskooppisia kiteitä. Kidevedettömän muodon lisäksi tunnetaan kidevedellinen heksahydraatti (AlBr·6HO). Kiinteänä ja nestemäisessä olomuodossa aluminibromidi esiintyy dimeerinä AlBr ja monomeerinä AlBr se esiintyy ainoastaan kaasufaasissa. Yhdiste liukenee orgaanisiin liuottimiin kuten bentseeniin ja tolueeniin, mutta reagoi veden kanssa muodostaen alumiinihydroksidia ja vetybromidia. Kuumennettaessa alumiinibromidi voi hajota bromiksi ja alumiinioksidiksi.


title: Alumiinibromidi

text: Alumiinibromidia voidaan valmistaa suoraan alkuaineistaan alumiinista ja bromista kuumentamalla. Näin saadaan erityisesti kidevedetöntä alumiinibromidia. Muita tapoja valmistaa yhdistettä ovat alumiinin ja vetybromidin tai laumiinihydroksidin ja vetybromidin välinen reaktio. Nämä reaktiot tuottavat tyypillisesti alumiinibromidiheksahydraattia.


title: Alumiinibromidi

text: Alumiinibromidia käytetään pääasiassa katalyyttinä orgaanisen kemian reaktioissa. Tällaisia reaktioita ovat muun muassa Friedel–Crafts-alkylointi, Friedel–Crafts-asylointi, alkeenien polymerointi ja hiilivetyjen isomeroitumisreaktiot.


title: Mikronesianmonarkki

text: Mikronesianmonarkki ("Myiagra oceanica") on monarkkien heimoon kuuluva varpuslintu.


title: Mikronesianmonarkki

text: Mikronesianmonarkkia tavataan Mikronesiassa. Lajin on kuvattu olevan melko yleinen, ja sen kannankehitys on vakaa. Se on luokiteltu elinvoimaiseksi.


title: Molukkienmonarkki

text: Molukkienmonarkki ("Myiagra galeata") on monarkkien heimoon kuuluva varpuslintu.


title: Molukkienmonarkki

text: Molukkienmonarkkia tavataan Indonesiassa. Lajin on raportoitu olevan yleinen Halmaheralla, suhteellisen yleinen Obilla ja Seramilla ja harvinainen Burulla. Se on luokiteltu elinvoimaiseksi.


title: Kobolttimonarkki

text: Kobolttimonarkki ("Myiagra atra") on monarkkien heimoon kuuluva varpuslintu.


title: Kobolttimonarkki

text: Kobolttimonarkkia tavataan Indonesiassa. Lajin levinneisyysalue on hyvin pieni ja sen populaation arvellaan olevan pieni. Se on luultavasti vähenemässä elinympäristöjen tuhoutumisen vuoksi, ja laji on luokiteltu silmälläpidettäväksi.


title: Teräsmonarkki

text: Teräsmonarkki ("Myiagra ferrocyanea") on monarkkien heimoon kuuluva varpuslintu.


title: Teräsmonarkki

text: Teräsmonarkkia tavataan Papua-Uudessa-Guineassa ja Salomonsaarilla. Lajin kannankehitys on vakaa, ja se on luokiteltu elinvoimaiseksi.


title: Lazare Hoche

text: Lazare Hoche (24. kesäkuuta 1768 Versailles, Ranska – 18. syyskuuta 1797 Wetzlar, Nassaun herttuakunta) oli ranskalainen kenraali. Varhain kuollutta Hochea on pidetty yhtenä lahjakkaimmista Ranskan vallankumoussotien aikaisista sotilaskomentajista.


title: Lazare Hoche

text: Hochen isä oli kuninkaallinen tallinhoitaja Versailles’n palatsissa. Hoche työskenteli kaksi vuotta apulaisena kuninkaallisilla talleilla ennen liittymistään kaartinrykmenttiin vuonna 1784. Vallankumouksen alkaessa vuonna 1789 hän oli arvoltaan korpraali, mutta liittyi elokuussa 1789 uuteen kansalliskaartiin kersanttina ja osallistui lokakuussa kuuluisaan Versailles’n-marssiin. Tammikuussa 1792 Hochesta tuli 10. jalkaväkirykmentin luutnantti. Ensimmäisen vallankumoussodan puhjettua hänet ylennettiin syyskuussa 1792 kapteeniksi ja hän kunnostautui taistelukentällä Ranskan armeijan sotiessa talvella 1792–1793 Itävallan Alankomaiden alueella. Maaliskuussa 1793 hänestä tuli kenraali Alexis Le Veneurin sotilaspalvelija ja pian sen jälkeen hän sai ylennyksen pataljoonankomentajaksi. Kenraali Charles-François Dumouriez’n loikattua vihollisen puolelle myös Hochea epäiltiin ja elokuussa 1793 hänet vangittiin, mutta oikeus vapautti pian hänet syyttömänä.


title: Lazare Hoche

text: Palattuaan palvelukseen Hoche koki syksyllä 1793 nopean ylenemisen. Hänet siirrettiin Dunkerquen puolustusta johtaneen kenraali Joseph Souchamin esikuntapäälliköksi ja ylennettiin prikaatinkenraaliksi. Syyskuun lopussa Hoche johti Furnesin valtausta ja sai samana päivänä siirron Ardennien armeijan esikuntapäälliköksi. Lokakuussa hänet ylennettiin divisioonankenraaliksi ja nimitettiin Mosellen-armeijan komentajaksi. Hävittyään aluksi muutaman taistelun hän johti joulukuussa 1793 armeijansa voittoon Wœrthin ja Geisbergin taisteluissa. Vapautettuaan Landaun piirityksestä joulukuun lopussa Hoche ajoi Itävallan ja Preussin armeijat pois Elsassista pakottamalla ne perääntymään Reinin itäpuolelle. Hochen kilpailija, kenraali Charles Pichegru kuitenkin vihjasi yhteishyvän valiokunnalle ja Saint-Justille hänen olevan petturi, joten Italian-armeijan päämajoitusmestariksi vastikään siirretty Hoche vangittiin 1. huhtikuuta 1794. Häntä pidettiin vangittuna Pariisissa, kunnes hän vapautui thermidorin vallankaappauksen jälkeen saman vuoden heinäkuussa.


title: Lazare Hoche

text: Marraskuussa 1794 Hoche nimitettiin sotilaskomentajaksi Brestiin, tehtävänään kukistaa jo edellisestä vuodesta alkaen käynnissä ollut rojalistinen Vendéen kapina. Hän sai sovittelevalla politiikalla aikaiseksi aselevon helmikuussa 1795, mutta kapina puhkesi uudelleen kesäkuussa, kun joukko maanpaossa olleita ranskalaisia aatelisia nousi maihin brittiläisillä aluksilla Quiberoninlahdella Bretagnen rannikolla. Hoche saartoi Bretagnen kapinalliset ja sai Vendéen alueen rauhoitettua lopullisesti heinäkuuhun 1796 mennessä, mikä merkitsi Ranskassa vallinneen sisällissodan päättymistä. Hänen joukkonsa myös vangitsivat François de Charetten ja muut kapinajohtajat. Hoche oli nyt nuoresta iästään huolimatta Ranskan vaikutusvaltaisimpia miehiä. Johdettuaan joulukuussa 1796 epäonnistunutta yritystä tehdä maihinnousu Irlantiin hänet nimitettiin tammikuussa 1797 Reinille sijoitetun Sambren ja Meusen armeijan komentajaksi. Hän löi itävaltalaiset 18. huhtikuuta Neuwiedin taistelussa, mikä päätti sillä erää taistelut Saksan alueella. Hoche joutui keskeyttämään etenemisensä Leobenin välirauhansopimuksen astuttua voimaan. Syyskuun 1797 alussa Hoche lainasi 15 000 miestä kenraali Napoleon Bonapartelle, joka karkotti rojalistit Ranskan parlamentista. Hoche kieltäytyi sotaministerin tehtävästä uudessa hallituksessa ja palasi rintamalle, jossa 10. syyskuuta myös Reinin ja Mosellen armeija alistettiin hänelle. Viikkoa tämän jälkeen Hoche kuoli vain 29-vuotiaana keuhkokuumeeseen päämajassaan Wetzlarissa.


title: Lazare Hoche

text: Hochen nimi on kaiverrettu Pariisin Riemukaareen.


title: Zbigniew Messner

text: Zbigniew Stefan Messner (13. maaliskuuta 1929 Stryi, Puolan tasavalta – 10. tammikuuta 2014 Varsova, Puola) oli puolalainen taloustieteilijä, vasemmistopoliitikko ja Puolan kansantasavallan pääministeri marraskuusta 1985 vuoden 1988 syyskuuhun, jolloin hän erosi tehtävästään.


title: Zbigniew Messner

text: Pääministerikauttaan ennen, vuodesta 1983 hän toimi maansa varapääministerinä. Hän toimi professorina Uniwersytet Ekonomiczny w Katowicach -yliopistossa vuodesta 1972 lähtien. Messner kuoli Varsovassa 84-vuotiaana tammikuussa 2014.


title: Puntalan rautatieasema

text: Puntalan rautatieasema () on lakkautettu rautatieliikennepaikka Karjalan radalla Ruokolahden Puntalassa.


title: Puntalan rautatieasema

text: Asema avattiin vuonna 1937, ja se on samantyyppinen rataosan muiden Thure Hellströmin suunnittelemien asemarakennusten kanssa. Alkuvuosina Puntalasta oli puutavaraliikennettä, jota edesauttoi lähelle perustettu saha. Aseman miehitys lopetettiin vuonna 1957 ja henkilöliikenne 11 vuotta myöhemmin. Lopullisesti liikennepaikka lakkautettiin vuonna 2005, jolloin myös vaihteet ja sivuraiteet purettiin.


title: Puntalan rautatieasema

text: Aseman läheisyydessä on Oritlammen taajama, joka kuitenkin tukeutui jo perustamisestaan lähtien valtatie 6:n linja-autoliikenteeseen.


title: Kiinteistöneuvos

text: Kiinteistöneuvos on Suomessa tasavallan presidentin myöntämä arvonimi, joka kuuluu 8. ryhmään. Arvonimestä maksettavan veron määrä on joko .


title: Kiinteistöneuvos

text: Arvonimi myönnettiin ensimmäisen kerran vuonna 1949. Vuosien 1918–2013 aikana kiinteistöneuvoksen arvonimi on myönnetty 145 henkilölle.


title: Robert Emmet

text: Robert Emmet (1778 Dublin – 20. syyskuuta 1803 Dublin) oli irlantilainen vallankumouksellinen nationalisti, joka yritti heinäkuussa 1803 huonolla menestyksellä nostattaa brittien vastaisen kapinan Dublinissa. Irlannin nationalistit ovat muistaneet häntä traagisena kansallissankarina.